**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 13 Ιουνίου 2025, ημέρα Παρασκευή και ώρα 10.05΄π.μ., στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την Προεδρία του Προέδρου αυτής, κυρίου Αναστασίου Μπαρτζώκα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υφυπουργού στον Πρωθυπουργό «Ενίσχυση της δημοσιότητας και της διαφάνειας στον έντυπο και ηλεκτρονικό τύπο –Τροποποιήσεις ν. 5005/2022 και ν. 3548/2007 και λοιπές διατάξεις» (3 συνεδρίαση).

Στη συνεδρίαση παρέστησαν ο Υφυπουργός στον Πρωθυπουργό, κ. Παύλος Μαρινάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Πλεύρης Αθανάσιος (Θάνος), Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Μπιάγκης Δημήτριος, Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Βαλτογιάνης Διονύσιος, Σαρακιώτης Ιωάννης και Χρηστίδου Ραλλία.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υφυπουργού στον Πρωθυπουργό, κ. Παύλου Μαρινάκη, «Ενίσχυση της δημοσιότητας και της διαφάνειας στον έντυπο και ηλεκτρονικό τύπο - Τροποποιήσεις ν.5005/2022 και ν.3548/2007 και λοιπές διατάξεις». Είναι η τρίτη συνεδρίαση όπου θα γίνει η κατ’ άρθρον επεξεργασία και εξέταση του σχεδίου νόμου.

Πριν προχωρήσουμε στη συζήτηση επί των άρθρων, καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Τον λόγο έχει η Εισηγήτρια της Πλειοψηφίας, κυρία Σοφία Βούλτεψη.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας):** Υπέρ, κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ευχαριστώ κυρία Βούλτεψη. Τον λόγο έχει ο Εισηγητής της Μειοψηφίας, κ. Δημήτριος Μπιάγκης.

**ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας):** Επιφυλασσόμαστε, κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «ΣΥΡΙΖΑ – Προοδευτική Συμμαχία», κυρία Παρθένα (Πόπη) Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΡΙΖΑ – Προοδευτική Συμμαχία»):** Και εμείς επιφύλαξη, κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ευχαριστώ, κυρίαΤσαπανίδου.Τον λόγο έχει ο Ειδικός Αγορητής της Κ.Ο. «Κομμουνιστικό Κόμμα Ελλάδας», κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Όχι επί της αρχής, κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «Ελληνική Λύση – Κυριάκος Βελόπουλος», κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «Ελληνική Λύση – Κυριάκος Βελόπουλος»):** Επιφυλασσόμαστε για την Ολομέλεια, κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ευχαριστώ, κύριεΓραμμένο.Τον λόγο έχει ο Ειδικός Αγορητής της Κ.Ο. «Δημοκρατικό Πατριωτικό Κίνημα “NIKH”», κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “NIKH”»):** Καλημέρα, κύριε Πρόεδρε. Επιφυλασσόμαστε για την Ολομέλεια.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «Πλεύση Ελευθερίας – Ζωή Κωνσταντοπούλου», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – Ζωή Κωνσταντοπούλου»):** Επιφύλαξη.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Συνεπώς, το ως άνω σχέδιο νόμου του Υφυπουργού στον Πρωθυπουργό, κ. Παύλου Μαρινάκη, «Ενίσχυση της δημοσιότητας και της διαφάνειας στον έντυπο και ηλεκτρονικό τύπο –Τροποποιήσεις ν. 5005/2022 και ν. 3548/2007 και λοιπές διατάξεις», γίνεται δεκτό επί της αρχής, κατά πλειοψηφία.

Εισερχόμαστε στην συζήτηση επί των άρθρων.

Τον λόγο έχει η Εισηγήτρια της Πλειοψηφίας, κυρία Σοφία Βούλτεψη, για 8΄ λεπτά.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας):** Κυρίες και κύριοι συνάδελφοι, παρά τις περί του αντιθέτου προσπάθειες χθες ήταν μία πολύ καλή μέρα για τον ελληνικό τύπο και τη διαχρονική προσπάθεια των Σωματείων να στηριχθεί ο επαρχιακός τύπος. Ο Υπουργός, ο κύριος Μαρινάκης, ανακοίνωσε με τον πιο επίσημο τρόπο ότι η Κυβέρνηση αποφάσισε να προσδώσει μόνιμο χαρακτήρα στην υποχρεωτικότητα των κρατικών δημοσιεύσεων στον περιφερειακό τύπο κάτι που θα ενταχθεί σε προσεχές νομοσχέδιο του Υπουργείου Ανάπτυξης. Θα σταματήσει επομένως, η πρακτική των παρατάσεων που αυτή πράγματι θα μπορούσε να πει κανείς ότι αποτελούσε και μια μορφή ομηρίας. Δεκαεννέα διαφορετικοί φορείς διά των επικεφαλής τους δήλωσαν πως συμμετείχαν στην δημόσια διαβούλευση και πολλοί αναγνώρισαν πως η Γενική Γραμματεία Ενημέρωσης και Επικοινωνίας έλαβε υπόψη πολλές από τις παρατηρήσεις που κατατέθηκαν τόσο στην διάρκεια της διαβούλευσης όσο και στις κατ’ ιδίαν συναντήσεις.

Όλοι αναγνώρισαν πως το νομοσχέδιο φέρνει βελτιώσεις και δίνει απαντήσεις σε προβλήματα κυρίως με σειρά ρυθμίσεων που ενισχύουν τις αρχές της ισότητας, της αναλογικότητας και της διαφάνειας και θέλω εδώ να υπογραμμίσω και εγώ, κάτι που ζητούσαμε για πολλά χρόνια δηλαδή την αναγνώριση του περιοδικού τύπου που πραγματικά ήταν αόρατος αν και με μεγάλη συμβολή στην ενημέρωση της υπαίθρου.

Στα σημαντικά άρθρα που επίσης αναγνωρίστηκαν από τους φορείς, που είχαμε τη χαρά να ακροαστούμε, είναι η καθιέρωση της ενυπόγραφης δημοσιογραφίας, η απλοποίηση των διαδικασιών, η αντιμετώπιση της γραφειοκρατίας χωρίς εκπτώσεις στους αναγκαίους ελέγχους, η ελάφρυνση των επιχειρήσεων περιφερειακού τύπου από περιττά διοικητικά βάρη και βέβαια, η προϋπόθεση της ύπαρξης οργανωμένου γραφείου. Είναι ρυθμίσεις που εναρμονίζονται με τις αρχές του δημοσιογραφικού επαγγέλματος και της ελεύθερης ενημέρωσης και με την θεσμική αναβάθμιση ενός εν πολλοίς αρίθμηση του τοπίου που, χωρίς αμφιβολία, οδηγεί στο μεγάλο ζητούμενο της εποχής μας που είναι η αξιοπιστία. Δυστυχώς, όλα αυτά θεωρήθηκε ότι αποτέλεσαν ένα απλό χειροκρότημα προς την Κυβέρνηση και τον Υπουργό προκειμένου να εξασφαλιστεί κάποιου είδους κυβερνητική εύνοια. Κοιτάξτε, οι δημοσιογράφοι και οι ενώσεις τους δεν θα πάψουν ούτε να διαφωνούν με την Κυβέρνηση ούτε να διεκδικούν ούτε να ασκούν κριτική όπως έπραξαν και χθες και την προηγούμενη εβδομάδα με μια απεργία που αποσκοπεί στην υπογραφή συλλογικών συμβάσεων, αλλά όταν συζητούμε ένα νομοσχέδιο λογικό είναι οι αρμόδιοι να δηλώνουν σε ποια σημεία συμφωνούν. Διαφορετικά, πώς θα πάμε παραπέρα;

Συμφωνώ δεν σημαίνει υποκύπτω. Άλλωστε, υπήρξαν και διαφωνίες που είτε υιοθετήθηκαν από την Κυβέρνηση είτε όχι και αυτό δεν αποτελεί ούτε διαπλοκή, ούτε συναλλαγή. Απλά είναι το αποτέλεσμα μιας συνεργασίας η οποία αποδείχθηκε καρποφόρα και στο μέλλον θα αποδειχθεί ακόμη πιο παραγωγική. Θα ήταν άλλωστε αδύνατον -αν και αυτό υπονοείται γενικώς εδώ και χρόνια- να χειραγωγηθούν δεκάδες δημοσιογραφικές και εργοδοτικές ενώσεις και χιλιάδες δημοσιογράφοι.

Επανειλημμένα άλλωστε εγώ προσωπικά έχω υποστηρίξει ότι αυτοί που πρώτοι πρέπει να εξεγείρονται κατά διαφόρων εκθέσεων για τον τύπο είναι οι ίδιοι οι συνδικαλιστές και οι Έλληνες δημοσιογράφοι. Οι δημοσιογραφικές ενώσεις πρέπει να απαντούν σε εκθέσεις όπου η Ελλάδα εμφανίζεται ως μία χώρα που δεν λειτουργεί η ελευθερία του τύπου διότι, τελικά, τέτοιες εκθέσεις ουσιαστικά βασίζονται σε ατομικές καταγγελίες χωρίς κανέναν έλεγχο και διασταύρωση μετά, στρέφονται κατά των ίδιων των δημοσιογράφων διότι αυτοί είναι που εμφανίζονται να μην κάνουν καλά την δουλειά τους, να μην ελέγχουν την εξουσία ή να εξαγοράζονται.

Δεν είναι άλλωστε τυχαίο ότι στις διάφορες κατατάξεις ειδικά σε αυτήν των Δημοσιογράφων Χωρίς Σύνορα, τις καλύτερες θέσεις καταλαμβάνουν οι χούντες, οι χώρες που οι δημοσιογράφοι δεν τολμούν να καταγγείλουν ή οι χώρες όπου ο Τύπος δέχεται τόσο ασφυκτικό έλεγχο που οι δημοσιογράφοι αναγκάζονται να εγκαταλείψουν το επάγγελμά τους.

Σε αυτό το νομοσχέδιο κάθε άρθρο έχει μελετηθεί και τεθεί υπό την βάσανο όλων των αρμοδίων φορέων. Ξεχωρίζω για την οικονομία του χρόνου το άρθρο 5 για την ύπαρξη οργανωμένου γραφείου, την διαφάνεια ως προς τους μετόχους και την υποχρέωση δημοσίευσης ενυπόγραφων άρθρων κάτι που συμβαίνει για πρώτη φορά.

Ξεχωρίζω και το άρθρο 10 όπου προβλέπεται ότι ιδιότητες διαχειριστή ιστοσελίδας και διευθυντή πρέπει να είναι διακριτές από την ιδιότητα του διευθυντή σύνταξης.

Τα άρθρα 18 και 19 που διασφαλίζουν την συμμόρφωση των επιχειρήσεων, αλλά χωρίς να υπάρχει τιμωρητικός χαρακτήρας. Το άρθρο 28 που αφορά στις υποθέσεις δικτύωσης των ραδιοφωνικών σταθμών και που είναι πρόταση του Εθνικού Συμβουλίου Ραδιοτηλεόρασης.

Το άρθρο 29 που ρυθμίζει τα των ραδιοφωνικών σταθμών και πολιτικών κομμάτων. Πολλά έχουν ακουστεί γι’ αυτό το θέμα, αλλά είναι ένα θέμα που έπρεπε να επιλυθεί και δεν οριζόταν σαφώς τι γίνεται με τους σταθμούς κομμάτων που δεν εκπροσωπούνται στην Βουλή.

Η διευκρίνιση που παρέχει λοιπόν, η διάταξη δεν αφορά σε καμία περίπτωση τον τρόπο με τον οποίο μπορεί να μεταβιβαστεί ένας ραδιοφωνικός σταθμός. Αποσαφηνίζει ωστόσο ότι εφόσον ένα κόμμα έχει πάρει μία συχνότητα που αποτελεί δημόσιο αγαθό -με βάση την εκπροσώπησή του στην Βουλή την έχει πάρει αυτήν την συχνότητα- δεν μπορεί να συνεχίζει να κατέχει αυτήν την συχνότητα όταν πλέον σταματήσει να εκπροσωπείται στη Βουλή πολύ δε περισσότερο να την εμπορευτεί προσδιορίζοντας πιθανό οικονομικό όφελος από κάτι που δεν του ανήκει πλέον.

Πρόσφατα αυτό το θέμα απασχόλησε το Εθνικό Συμβούλιο Ραδιοτηλεόρασης. Μιλούσε για ραδιοφωνικό σταθμό που είναι εγγεγραμμένος στους νομίμως λειτουργούντες πλην, όμως, κατείχε τη συχνότητα με βάση το ευνοϊκό πλαίσιο για τους σταθμούς που ανήκουν σε πολιτικά κόμματα που εκπροσωπούνται στη Βουλή και συγκεκριμένα συχνότητα που είχε αποδοθεί στον Λαϊκό Ορθόδοξο Συναγερμό που ασφαλώς, δεν εκπροσωπείται πλέον στο Κοινοβούλιο.

Έτσι, λοιπόν, αυτό ήταν ένα θέμα που έπρεπε να επιλυθεί και εφόσον δεν υπάρχει δικαιολογητική αιτία αυτής της ευνοϊκής μεταχείρισης δηλαδή εκπροσώπηση στη Βουλή, δεν συντρέχει πλέον η προϋπόθεση νόμιμης λειτουργίας του σταθμού και πώλησής του με αυτά που προβλέπει ο νόμος.

Τέλος, θέλω να επισημάνω ότι με το άρθρο 30 εισάγεται ρητή εξαίρεση από τον τεκμαρτό προσδιορισμό κέρδους από επιχειρηματική δραστηριότητα για τους υποδιανομείς και τους υποπράκτορες τύπου, οι οποίοι συμβάλλονται με έως και τρία κεντρικά ή περιφερειακά πρακτορεία διανομής τύπου. Είναι μία διάταξη που σκοπεύει στην δικαιότερη φορολόγηση και προστατεύει σύμφωνα με την αρχή της αναλογικότητας τους μικρομεσαίους υποπράκτορες, υποδιακινητές, υποδιανομείς που ασκούν κατ’ ουσίαν βοηθητική δραστηριότητα προς τα πρακτορεία αυτά.

Σημειώνω επίσης και τελειώνω με αυτό ότι ο υπουργός έχει εξαγγείλει περαιτέρω νομοθετικές παρεμβάσεις, ώστε σύντομα να αποκτήσουμε ένα πλήρες νομοθετικό πλαίσιο που θα διασφαλίζει τόσο το δικαίωμα στην ενημέρωση όσο και την βιωσιμότητα των επιχειρήσεων Τύπου. Σας ευχαριστώ πολύ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ευχαριστούμε και εμείς. Τον λόγο έχει ο Εισηγητής της Μειοψηφίας, κ. Δημήτριος Μπιάγκης.

**ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας):** Κύριε Πρόεδρε, κύριε υφυπουργέ, κυρίες και κύριοι συνάδελφοι από την πλευρά του ΠΑΣΟΚ - Κινήματος Αλλαγής προερχόμαστε και στη σημερινή συζήτηση με σταθερή διάθεση θεσμικής συνεισφοράς και ουσιαστικού διαλόγου. Η ενίσχυση της διαφάνειας κατά την γνώμη μας και η ρύθμιση του πλαισίου εγγραφής και εποπτείας των Μέσων Ενημέρωσης είναι πράγματι, ζητούμενα μείζονος σημασίας. Όμως, αυτά δεν μπορούν να επιτευχθούν με γενικές και ασαφείς προβλέψεις ούτε με ρυθμίσεις που κινδυνεύουν να αποκλείσουν μικρές και ανεξάρτητες φωνές ιδίως στην Περιφέρεια.

Καθώς περνάμε πλέον στην ουσία των ρυθμίσεων, θα ήθελα να εστιάσουμε σε συγκεκριμένα σημεία που παρουσιάζουν σοβαρά ερωτήματα είτε γιατί είναι ασαφή ως προς το περιεχόμενό τους είτε γιατί δημιουργούν υπερβολικά διοικητικά βάρη χωρίς διασφαλισμένες εγγυήσεις αναλογικότητας είτε γιατί αγνοούν την ανάγκη συμμετοχικότητας και διαφάνειας στη λήψη των σχετικών αποφάσεων.

Η παρούσα συζήτηση αποτελεί ευκαιρία όχι για αποδοχή ή απόρριψη επί της αρχής, αλλά για θεσμική βελτίωση για να καταλήξουμε σε ένα νομοθετικό πλαίσιο λειτουργικό, δίκαιο και συνταγματικά ανθεκτικό ιδίως σε έναν τομέα τόσο ευαίσθητο όσο η πληροφόρηση των πολιτών και η λειτουργία του τύπου. Επειδή η Δημοκρατία, κυρίες και κύριοι συνάδελφοι, δεν μπορεί να ευδοκιμήσει χωρίς ελεύθερο, ανεξάρτητο και πολυφωνικό Τύπο.

Χθες είχαμε την ευκαιρία να ακούσουμε εκπροσώπους των ενώσεων, των εντύπων και των ηλεκτρονικών μέσων ενημέρωσης και να καταγράψουμε τις απόψεις και τις προτάσεις τους. Δεδομένου και αυτό πρέπει να το αποδεχτούμε, κύριε υφυπουργέ, απουσίαζε η συντριπτική πλειοψηφία των φορέων που εκπροσωπούν τους δημοσιογράφους κάτι το οποίο σας είχαμε τονίσει και είχαμε όλοι ταυτιστεί με την άποψη της Εισηγήτριας της Πλεύσης Ελευθερίας και την αναγκαιότητα να μην είχε η χθεσινή ημέρα πρόγραμμα που να κάνει με την ακρόαση των φορέων λόγω της χθεσινής τους απεργίας, η γενική εικόνα παρ’ όλα αυτά που σχηματίσαμε τουλάχιστον, από τους εκπροσώπους των μέσων που συμμετείχαν στη διαβούλευση, ήταν ότι αν και το σχέδιο νόμου δεν αποτελεί μία καινοτόμα ή τολμηρή μεταρρύθμιση. Ο κ. Μαρινάκης μάλιστα, εντέχνως θα έλεγα έσπευσε να ανακοινώσει κατά την έναρξη της συζήτησης της συνεδρίασης την βούληση της Κυβέρνησης στο επόμενο νομοσχέδιο να υπάρξει ξεκαθάρισμα ως προς την μονιμότητα της δημοσίευσης των διακηρύξεων όπως επίσης, άφησε να εννοηθεί ότι είναι και στις προθέσεις του η Κυβέρνηση να αντιμετωπίσει το ζήτημα της απορρόφησης -όπως ο νόμος προβλέπει- του 30% του προϋπολογισμού της κρατικής διαφήμισης από τα περιφερειακά μέσα.

Με αυτόν τον τρόπο προσπαθώντας αφ’ ενός να κερδίσει τις εντυπώσεις και ενδεχομένως να αμβλύνει σε κάποιο βαθμό την διάθεση κριτικής από τους φορείς. Δεν υπάρχει αμφιβολία, εάν οι δεσμεύσεις αυτές πράγματι υλοποιηθούν στο άμεσο μέλλον θα έχουν μια θετική επίδραση σε ό,τι τουλάχιστον, αφορά στην βιωσιμότητα των περιφερειακών μέσων ωστόσο, οφείλω να σημειώσω ότι ο κύριος Υπουργός απέφυγε να δεσμευθεί για τον τρόπο και τον χρόνο που η Κυβέρνηση θα υλοποιήσει αυτές τις δεσμεύσεις.

Έρχομαι τώρα σε επιμέρους παρατηρήσεις επί των άρθρων, με διάθεση κυρίως εποικοδομητικής κριτικής και θετικής συνεισφοράς για προτεινόμενες διορθώσεις και βελτιώσεις. Όπως αναφέρεται στην ανάλυση συνεπειών ρύθμισης το νομοσχέδιο επιχειρεί να ενισχύσει τη διαφάνεια και την εποπτεία των μέσων ενημέρωσης μέσω επικαιροποίησης των όρων εγγραφής και επανεγγραφής τους στο μητρώο ωστόσο, ορισμένες διατυπώσεις όπως αυτό της παραγράφου 4 του άρθρου 5 -για να μην πω συνολικά για το άρθρο 5 - για το οργανωμένο γραφείο είναι ασαφείς και αφήνουν μεγάλα περιθώρια για διασταλτικές ερμηνείες από την διοίκηση.

Όπως σημειώθηκε και από εκπροσώπους φορέων εχθές, ελλοχεύει ο κίνδυνος αυθαίρετων αποκλεισμών μικρών ή περιφερειακών μέσων με περιορισμένες υποδομές, τα οποία μπορεί να μην διαθέτουν, κύριε Υπουργέ, να μην διαθέτουν πλήρως εξοπλισμένα γραφεία, αλλά συνεισφέρουν ουσιαστικά στην ενημέρωση κάποια από αυτά. Θα ήταν, λοιπόν, σκόπιμη η εισαγωγή ρήτρας αναλογικότητας ανάλογα με το μέγεθος και την γεωγραφική εμβέλεια του μέσου καθώς και η αποσαφήνιση των τεχνικών όρων εγκατάστασης. Παραδείγματος χάριν, επαρκής χώρος. Τι συμπεριλαμβάνει; Με αντικειμενικά μετρήσιμα κριτήρια. θα μπορούσαν ακόμη να τεθούν μεταβατικές διατάξεις συμμόρφωσης και δυνατότητας διαβάθμισης των απαιτήσεων λαμβάνοντας υπόψη τα ιδιαίτερα χαρακτηριστικά της Περιφέρειας. Υπάρχουν όπως γνωρίζετε, κυρίες και κύριοι συνάδελφοι, μεγάλες διαφορές στους νόμους της χώρας μας πέραν των αναπτυξιακών δεικτών και στους δημοκρατικούς δείκτες επομένως, δεν μπορούμε για παράδειγμα, να έχουμε τις ίδιες απαιτήσεις μεγέθους tirage (έλκυση, τράβηγμα) οριζόντια χωρίς να λαμβάνονται υπόψη τα κοινωνικά, τα οικονομικά, τα πληθυσμιακά δεδομένα του κάθε τόπου.

Σε κάθε περίπτωση το βασικό μας μέλημα πρέπει να είναι η ενίσχυση του περιφερειακού Τύπου σε όλη την επικράτεια έχοντας υπόψιν τον σπουδαίο ρόλο που διαδραματίζει. Την κοινωνική, πολιτιστική και γλωσσική συνοχή ιδιαίτερα δε, σε ακριτικές περιοχές με ό,τι χαρακτηριστικά έχουν αυτές σήμερα.

Παραμένει θολό αν και πώς θα καλυφθούν νέες μορφές δημοσιογραφίας newsletter, social media, journalist κ.λπ.. Επιπλέον τα κριτήρια εγγραφής στο μητρώο ηλεκτρονικών και μητρώου έντυπου τύπου χωρίς να προσαρμόζονται στις διαφορετικές ανάγκες της ψηφιακής πληροφόρησης παραμένουν παρόμοια. Θα ήταν λοιπόν, χρήσιμη η προσθήκη διάταξης που να κατοχυρώνει την θέση δημιουργών νέων μορφών περιεχομένου παραδείγματος χάριν, ανεξάρτητοι δημοσιογράφοι, blocks, Web TV κ.λπ. καθώς και η καθιέρωση ειδικών κινήτρων για συνεργατικά, κοινοτικά ή συμμετοχικά Μ.Μ.Ε. προβλέποντας παράλληλα εξαίρεση από υπερβολικά τεχνικά ή γραφειοκρατικά βάρη για νεοφυείς φορείς.

Σε ό,τι δε αφορά τις νέες προθεσμίες για την διαδικασία υποβολής αιτήσεων εγγραφής ή επανεγγραφής στα μητρώα αυτές βελτιώνουν την ευελιξία, αλλά δεν συνοδεύονται από σαφείς διαδικαστικές εγγυήσεις. Δικαίωμα ακρόασης, προσφυγή, υποχρεωτική αιτιολόγηση. Θα μπορούσε να προβλεφθεί δικαίωμα ακρόασης και διοικητικής προσφυγής, κύριε Υφυπουργέ, θέσπιση μηχανισμού προσωρινής παραμονής στα μητρώα έως την τελεσιδικία της Απόφασης και υποχρεωτική δημοσιοποίηση αιτιολογήσεων για κάθε διαγραφή ή για κάθε απόρριψη.

Εισαγωγή κριτηρίων ελέγχου όπως προβλέπονται στα αντίστοιχα άρθρα του Κεφαλαίου Γ’, είναι στην σωστή κατεύθυνση ωστόσο, λείπουν επαρκείς εγγυήσεις για την αμεροληψία, την διαφάνεια και τον περιορισμό του περιθωρίου αυθαιρεσίας από πλευράς της διοίκησης. Εντοπίζεται κίνδυνος οι έλεγχοι να χρησιμοποιούνται επιλεκτικά και κατασταλτικά. Θα μπορούσε να εξεταστεί η θέσπιση αναλυτικού κανονισμού ελέγχου με δημοσιοποίηση των πορισμάτων και ανεξάρτητου μηχανισμού εποπτείας των ελέγχων, ώστε να προστατευτούν τα μέσα από καταχρηστικές ερμηνείες και συμπεριφορές της διοίκησης.

Σε ό,τι αφορά στα ζητήματα δημοσιότητας και δεοντολογίας των άρθρων 21 και 22, σημειώνω ότι η Επιτροπή Δεοντολογίας παραμένει ασαφής ως προς τον ρόλο, τις αρμοδιότητες και την στελέχωση της ενώ δεν κατοχυρώνεται η ανεξαρτησία της και δημοσιοποίηση των γνωμοδοτήσεων δεν είναι υποχρεωτική όπως θα ήταν θεμιτό.

Θα μπορούσε, λοιπόν, η συγκρότηση της Επιτροπής να γίνεται με συμμετοχή προσωπικοτήτων μελών των δημοσιογραφικών ενώσεων. Η Επιτροπή είναι αυτονόητο ότι θα πρέπει να λειτουργεί με σαφή, συγκεκριμένο και δημοσιευμένο κανονισμό λειτουργίας, ο οποίος μεταξύ άλλων θα προβλέπει την υποχρεωτική δημοσιοποίηση αιτιολογημένων γνωμοδοτήσεων και των αποφάσεών της.

Κυρίες και κύριοι συνάδελφοι, η ενίσχυση της διαφάνειας και της λογοδοσίας στο πεδίο της ενημέρωσης αποτελεί ένα κρίσιμο διαρκές διακύβευμα για κάθε σύγχρονη δημοκρατία. Η Πολιτεία οφείλει να διαμορφώνει κανόνες που προάγουν τον πλουραλισμό, προστατεύουν την ανεξαρτησία της ενημέρωσης και αποτρέπουν την χειραγώγηση του δημόσιου διαλόγου μέσω εργαλείων όπως η κρατική διαφήμιση. Δυστυχώς, το παρόν σχέδιο νόμου παρά τις επιμέρους τεχνικές βελτιώσεις του εστιάζει υπέρμετρα σε τυπικές απαιτήσεις, διογκώνει την γραφειοκρατία για μικρά και τοπικά Μέσα, αφήνει πεδίο για διασταλτικές ερμηνείες σε κρίσιμες ρυθμίσεις και το σημαντικότερο δεν διασφαλίζει ουσιαστικές εγγυήσεις για μια δίκαιη και αναλογική κατανομή της κρατικής διαφήμισης, αίτημα που υπάρχει εδώ και πάρα πολλά χρόνια.

Το ΠΑΣΟΚ - ΚΙΝΗΜΑ ΑΛΛΑΓΗΣ προέρχεται με θεσμική ευθύνη, αλλά και δημιουργική διάθεση στη συζήτηση. Οι προτάσεις μας, κύριε Υφυπουργέ, είναι συγκεκριμένες. Θεσμικές εγγυήσεις ανεξαρτησίας των ελεγκτικών μηχανισμών, απλοποίηση των διαδικασιών για τα μικρά και περιφερειακά Μ.Μ.Ε., με αρχές αναλογικότητας και μεταβατικές πρόνοιες. Διάφανα και μετρήσιμα κριτήρια για την ένταξη στα μητρώα και τη κατανομή των κρατικών ενισχύσεων, πλήρης ευθυγράμμιση με τον Ευρωπαϊκό Κανονισμό για την ελευθερία των Μ.Μ.Ε. που απαιτεί ανεξαρτησία, διαφάνεια και δημοκρατική λογοδοσία. Καλούμε την Κυβέρνηση να προχωρήσει σε μια ολοκληρωμένη, δίκαιη και αποτελεσματική μεταρρύθμιση λαμβάνοντας υπόψη τα σημεία κριτικής και τις προτάσεις που αναδείχθηκαν στο πλαίσιο της συζήτησης στην παρούσα Επιτροπή και της διαβούλευσης με τους κοινωνικούς εταίρους αναμένοντας παράλληλα να ανακοινώσει τον τρόπο και τον χρόνο υλοποίησης των όποιων θετικών δεσμεύσεων έκανε χθες ο κ. Υφυπουργός στην Επιτροπή μας.

Κύριε Πρόεδρε, κυρίες και κύριοι συνάδελφοι, λαμβάνοντας υπόψη τα ανωτέρω επιφυλασσόμαστε να τοποθετηθούμε επί της αρχής μέχρι την ολοκλήρωση των εργασιών της Επιτροπής. Οφείλω να αναφερθώ για άλλη μια φορά, κύριε Πρόεδρε, στην αναγκαιότητα και στην σπουδαιότητα όλων των Μέσων του Περιφερειακού Τύπου και τον σημαντικό ρόλο που θα καλεστούν να παίξουν και την επόμενη μέρα για το δημογραφικό και για την ανάπτυξη της Περιφέρειας.

Οφείλετε, για άλλη μια φορά το άρθρο 5 στο σύνολό του που έχει να κάνει με μια σειρά από ελέγχους, να το δείτε με αντικειμενική ματιά και πάλι σας ευχαριστώ, κύριε Πρόεδρε, για την ανοχή σας.

**ΑΝΑΣΤΑΣΙΑΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η κυρία Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ):** Κυρίες και κύριοι συνάδελφοι, συζητήσαμε και στις προηγούμενες συνεδριάσεις της Επιτροπής ότι η δημοκρατία θεμελιώνεται στην ελευθερία του τύπου, την πολυφωνία και την απρόσκοπτη ενημέρωση και το παρόν νομοσχέδιο αν και εισάγεται με στόχο κατά την διατύπωση του άρθρου 1 τον εξορθολογισμό και την διαφάνεια στο πεδίο των Μέσων Ενημέρωσης, στην ουσία εγκαινιάζει ένα πολύπλοκο υπέρ συγκεντρωτικό πλαίσιο εποπτείας και ρύθμισης του τύπου χωρίς ουσιαστικές εγγυήσεις ανεξαρτησίας αναλογικότητας ή συνταγματικής ισορροπίας.

Με τις τροποποιήσεις και τις αλλαγές στο Μητρώο Έντυπου Τύπου μέσω των άρθρων 3 έως 9 θα ξεκινήσω των υπό επεξεργασία νομοσχεδίου τα οποία άρθρα εγείρουν σοβαρά ζητήματα τόσο ως προς την αναλογικότητα όσο και ως προς τις συνέπειες που συνεπάγεται για την ελευθερία και τη βιωσιμότητα του Τύπου, ιδίως σε τοπικό και ανεξάρτητο επίπεδο. Καταρχάς, θεωρούμε ότι τίθενται υπερβολικά εξειδικευμένες και περιοριστικές προϋποθέσεις, η απαρίθμηση πλήθους εξειδικευμένων όρων και τεχνικών προδιαγραφών για την εγγραφή ενός εντύπου στο μητρώο, συγκεκριμένες απαιτήσεις εξοπλισμού γραφείου -τα είπαν και οι συνάδελφοι- τεκμηρίωση μη αναπαραγωγής περιεχομένου και πολλές ακόμα, επιβάλλει ένα υπέρμετρο διοικητικό και λειτουργικό βάρος που δεν μπορούν να καλύψουν ειδικά οι μικρότερες εκδοτικές μονάδες. Πρόκειται για ρυθμίσεις που αντί να ενισχύουν τη διαφάνεια και τη ποιότητα του Τύπου λειτουργούν τελικά ως φίλτρο αποκλεισμού και ιδιαίτερα για το άρθρο 5, τα συζητήσαμε πολύ αναλυτικά και στις προηγούμενες δύο συνεδριάσεις, πρέπει να το δείτε, κύριε Υπουργέ, να το αλλάξετε, να λάβετε υπόψη σας όσα ακούστηκαν και από τους ίδιους τους εκπροσώπους των φορέων, αλλά και από τους συναδέλφους της Αντιπολίτευσης.

Γενικότερα τώρα, στα άρθρα αυτά οι όροι φαίνεται να εξυπηρετούν περισσότερο τα μεγάλα συγκεντρωτικά εκδοτικά σχήματα καθώς μόνον αυτά διαθέτουν την υποδομή να ανταποκριθούν πλήρως και με αυτόν τον τρόπο τι κάνετε; Ενισχύετε περαιτέρω την ανισορροπία στον χώρο της ενημέρωσης, πλήττετε την δημοσιογραφική πολυφωνία και την ελευθερία έκφρασης σε τοπικό και περιφερειακό επίπεδο.

Η υπέρ ρύθμιση αυτή εγκυμονεί τον κίνδυνο μετατροπής των μητρώων από ένα ουδέτερο εργαλείο διαφάνειας σε έναν μηχανισμό διοικητικής αυθαιρεσίας.

Το γεγονός ότι δεν προβλέπεται ουσιαστικός μηχανισμός ένστασης ή επανεξέτασης σε περίπτωση αποκλεισμού ή διαγραφής σε συνδυασμό με την έλλειψη ελαστικότητας στην ερμηνεία των προϋποθέσεων, δημιουργεί ένα καθεστώς που η ένταξη και η παραμονή ή η παραμονή στο μητρώο μπορεί να εξαρτάται από γραφειοκρατικές λεπτομέρειες ανοίγοντας τον δρόμο για υποκειμενικές ή και πολιτικά υποκινούμενες παρεμβάσεις.

Επιπλέον, η πρόβλεψη του άρθρου 7 για την διαγραφή ενός εντύπου από το μητρώο σε περίπτωση που δεν δηλωθούν αλλαγές εντός 60 ημερών είναι ιδιαίτερα αυστηρή και δυσανάλογη διότι, δεν λαμβάνει υπ’ όψιν πραγματικές συνθήκες όπως γραφειοκρατικές καθυστερήσεις, ανθρώπινα σφάλματα, αλλαγές που δεν έχουν ουσιώδη επίδραση στη λειτουργία του εντύπου. Το γεγονός ότι δεν προβλέπεται μηχανισμός ελέγχου αναλογικότητας ή εξαίρεσης οδηγεί σε έναν αυτοματοποιημένο αποκλεισμό που μπορεί να έχει καταστροφικές συνέπειες για μικρά και ευάλωτα μέσα στερώντας τους την δυνατότητα νόμιμης λειτουργίας και πρόσβασης σε κρατικές ενισχύσεις.

Συμπερασματικά σε ό,τι έχει να κάνει με τα άρθρα 3 έως 9, η φιλοσοφία που τα διέπει δίνει προτεραιότητα στην τυπική συμμόρφωση έναντι της ουσιαστικής ενίσχυσης της δημοσιογραφίας, αντί δηλαδή να δημιουργεί ένα πλαίσιο υποστήριξης και εγγυήσεων για τον έντυπο τύπο διαμορφώνεται ένα αυστηρό, περιοριστικό και εν δυνάμει αποκλειστικό σύστημα που λειτουργεί αποτρεπτικά για την ελευθερία του τύπου και την πολυφωνία.

Θεωρούμε ότι η αναθεώρηση των συγκεκριμένων διατάξεων κρίνεται αναγκαία και να ενσωματώσετε αρχές αναλογικότητας ίσης μεταχείρισης και προστασίας της ανεξαρτησίας των μέσων ενημέρωσης.

Οι τροποποιητικές αλλαγές και οι προσθήκες στο Μητρώο Ηλεκτρονικού Τύπου όπως διαμορφώνεται στα άρθρα 10 έως 15 του σχεδίου νόμου, συνεχίζουν σε αυτήν την προβληματική κατεύθυνση υπέρ ρύθμισης και διοικητικού συγκεντρωτισμού, αντί να οικοδομούν ένα σύγχρονο και λειτουργικό πλαίσιο για τα ηλεκτρονικά μέσα ενημέρωσης. Δεν βλέπουμε επίσης, πρόθεση ενίσχυσης διαφάνειας, μόνον προσχηματικά. Ομοίως εισάγονται περιορισμοί που δυσχεραίνουν την λειτουργία των μέσων και εγείρουν σοβαρά ζητήματα βιωσιμότητας για τα μικρά και μεσαία μέσα. Επιπλέον, η απόλυτη ανάθεση της διαχείρισης του μητρώου στην Γενική Γραμματεία Ενημέρωσης και Επικοινωνίας χωρίς συμμετοχή ανεξάρτητου φορέα ή πρόβλεψη ουσιαστικού μηχανισμού ενστάσεων δημιουργεί σοβαρότατους κινδύνους αυθαιρεσιών.

Οι εξουσίες που της αποδίδονται είναι αόριστες και δυνητικά καταχρηστικές με όρους όπως πλημμελή λειτουργία ή μη ουσιαστική παρέμβαση σε περιεχόμενο να επιδέχονται ευρεία υποκειμενική ερμηνεία. Η έλλειψη θεσμικών εγγυήσεων αντικειμενικότητας και ανεξάρτητης κρίσης υπονομεύει τη διαφάνεια, την ασφάλεια δικαίου και την ελευθεροτυπία. Συνολικά και εδώ το προτεινόμενο πλαίσιο κινδυνεύει να καταστεί εργαλείο ελέγχου και αποκλεισμού, αντί εγγυητής ποιότητας και λογοδοσίας.

Τα άρθρα 16 έως 20 του νομοσχεδίου που αφορούν τους ελέγχους στα εγγεγραμμένα μέσα των Μητρώων Εντύπου και Ηλεκτρονικού Τύπου εισάγουν ρυθμίσεις οι οποίες παρά την φαινομενική θεμιτότητα της εποπτείας δεν συνοδεύονται από επαρκείς εγγυήσεις διαφάνειας, ανεξαρτησίας και αναλογικότητας. Η πρόβλεψη δειγματολογικών επιτόπιων ελέγχων χωρίς την συμμετοχή εξωτερικού ή ανεξάρτητου φορέα ελέγχου, καθιστά την διαδικασία ευάλωτη σε καταχρηστική εφαρμογή και ενδεχόμενη πολιτική εργαλειοποίηση.

Η πλήρης εξουσία της διοίκησης να διαγράφει μέσα από το μητρώο λόγω μη συμμόρφωσης - μια έννοια πιο αόριστη, επιδεκτική ευρείας ερμηνείας - επιτείνει τον κίνδυνο αυθαιρεσίας ιδίως, όταν αυτή μπορεί να προκύψει ακόμη και από τεχνικές αδυναμίες ή διοικητικές παραλείψεις. Οι κυρώσεις δε που προβλέπονται καθιστούν το σύστημα τιμωρητικό και δυσανάλογο ιδίως, όταν δεν προηγούνται ήπιες ενδιάμεσες κυρώσεις όπως προτείναμε και στις προηγούμενες συνεδριάσεις.

Η πλήρης απουσία προβλέψεων για διοικητική προσφυγή και ανεξάρτητη κρίση πριν από την διαγραφή συνιστά αυτό σοβαρό θεσμικό έλλειμμα κατά την άποψή μας σε αντίθεση με ό,τι συμβαίνει σε συγκρίσιμες ευρωπαϊκές πρακτικές, όπως στην Ολλανδία, την Γερμανία, την Γαλλία, η ελληνική ρύθμιση στερεί από τα μέσα ενημέρωσης την δυνατότητα ουσιαστικής άμυνας. Για ένα θεσμικά ισορροπημένο και δημοκρατικό πλαίσιο εποπτείας απαιτείται η θέσπιση σαφών και αντικειμενικών κριτηρίων για κάθε πράξη διαγραφής, η υιοθέτηση αναλογικών κυρώσεων με προειδοποιητικό χαρακτήρα, η πρόβλεψη ανεξάρτητου μηχανισμού προσφυγών με συγκεκριμένα όρια εξέτασης καθώς και η μείωση της διάρκειας αποκλεισμού σε εύλογο και ανατρέψιμο χρονικό διάστημα τουλάχιστον, για τις μη δόλιες κυρίως για μη δόλιες ή επουσιώδεις παραβάσεις. Μόνον υπό τέτοιους όρους μπορεί η εποπτεία να λειτουργήσει ως εγγύηση ποιότητας και όχι ως μέσον ελέγχου και αποκλεισμού της ενημέρωσης.

Στο άρθρο 21 και στην δημοσιότητα των δεδομένων το συζητήσαμε αναλυτικά και στις προηγούμενες συνεδριάσεις μας, η πρόβλεψη για δημόσια ανάρτηση στο Gov.gr ευαίσθητων προσωπικών δεδομένων φυσικών προσώπων που συνδέονται με μέσα ενημέρωσης δεν είναι μόνον το ονοματεπώνυμο, είναι το Α.Φ.Μ. είναι η Δ.Ο.Υ. εγείρει σοβαρά ζητήματα υπέρμετρης έκθεσης και παραβίασης της ιδιωτικότητας.

Τώρα, στο άρθρο 22 για την Επιτροπή για την τήρηση των αρχών της δημοσιογραφικής ηθικής και δεοντολογίας θεωρούμε ότι η συγκρότηση της Επιτροπής χωρίς εγγυήσεις αντικειμενικότητας χωρίς σαφείς διαδικασίες διαβούλευσης και επιλογής μελών, ενδέχεται και εδώ να λειτουργήσει ως εργαλείο ελέγχου και επιρροής και όχι ως θεματοφύλακας δεοντολογίας.

Στα άρθρα 25 και 27, για το Μητρώο Περιφερειακού και Τοπικού Τύπου η επιχειρούμενη και αυτοαποκαλούμενη αναμόρφωση του υπομητρώου και των κανόνων κατανομής κρατικών δημοσιεύσεων κινείται σε κατεύθυνση περισσότερο λεκτική, λιγότερο ενισχυτική και εδώ δεν προβλέπονται μηχανισμοί ενίσχυσης της βιωσιμότητας της περιφερειακής ενημέρωσης.

Στο άρθρο 29, τα είπαμε και στις προηγούμενες και αυτά αναλυτικά ωστόσο, επιμένουμε ότι είναι μία φωτογραφική νομοθετική παρέμβαση που έρχεται σε αντίθεση με την εκκρεμούσα και άκρως απαιτητική ολική χαρτογράφηση και αδειοδότηση των ραδιοφωνικών συχνοτήτων στη χώρα, δεν έχετε δώσει άδειες, δεν έχετε ελέγξει το τοπίο, δεν το έχετε βάλει σε ένα πλαίσιο παρόλα αυτά προβληματίζεστε βαθύτατα για την ρύθμιση μη κομματικού ραδιοφώνου, σαφής η στόχευση και εδώ και έναν σύντομο σχολιασμό για τις διατάξεις αρμοδιότητας άλλων υπουργείων που δεν αφορούν τον Τύπο, αλλά κατά την πάγια νομοθετική τακτική της Κυβέρνησης μπήκαν και σε αυτό το νομοσχέδιο.

Στα άρθρα 31 και 32 σύμφωνα με την Αιτιολογική Έκθεση, οι διατάξεις εισάγονται για την υλοποίηση και διαχείριση έργων και την συμμετοχή σε δράσεις της Αρχής Κυβερνοασφάλειας με την ερευνητική ακαδημαϊκή κοινότητα, την προσέλκυση εξειδικευμένου προσωπικού με αυξημένα τυπικά προσόντα στο πεδίο της κυβερνοασφάλειας και την παροχή στην Εθνική Αρχή Κυβερνοασφάλειας της αναγκαίας οργανωτικής ευελιξίας όσον αφορά την υποστήριξη των υπηρεσιών της προκειμένου να είναι σε θέση να ανταποκριθεί άμεσα και αποτελεσματικά.

Κυβερνοασφάλεια που δεχόμαστε από το τελευταίο διάστημα την μία κυβερνοεπίθεση μετά την άλλη και για την οποία νομοθετήσατε δύο φορές μέσα στο τέλος του 2024 και με δύο διαφορετικούς νόμους, ο τελευταίος μάλιστα, έφερε και την νέα Οδηγία της Ε.Ε., NIS 2, έτσι; Ακόμη το ψάχνετε, ακόμη το διορθώνετε, πάρτε τον χρόνο σας να το δείτε, στο μεταξύ είμαστε σουρωτήρι σε όποιον θέλει να κάνει επίθεση σε όποιον φορέα, σε όποια υπηρεσία του Δημοσίου και να πάρει ό,τι επιθυμεί από αυτήν κυρίως βεβαίως, τα προσωπικά μας δεδομένα.

Τέλος, στο άρθρο 33 το οποίο παρατείνει την διάρκεια ισχύος των συμβάσεων εργασίας ορισμένου χρόνου του προσωπικού που προσλήφθηκε στην ΗΔΙΚΑ για το χρονικό διάστημα των 12 μηνών προφανώς και είμαστε υπέρ της παράτασης συμβάσεων των εργαζομένων προφανέστατα, όμως, είμαστε κατά του καθεστώτος εργασιακής ομηρίας και της ανασφάλειας που προκαλεί η συνεχής προσμονή για την παράταση των συμβάσεων εργασίας, αντί να προχωρήσετε σε μία μονιμοποίηση, σε μία δημιουργία σταθερών θέσεων εργασίας.

Καταλήγοντας το παρόν νομοσχέδιο, αντί να ενισχύει την πολυφωνία και τη διαφάνεια εγκαινιάζει ένα συγκεντρωτικό και ανεξέλεγκτο πλαίσιο κρατικής εποπτείας στον χώρο του Τύπου, δεν είμαστε αισιόδοξοι για το αποτέλεσμα που θα επιφέρει αυτό το νομοσχέδιο και αυτή η πολιτική σας για τον Τύπο και ειδικά τον περιφερειακό και ειδικά τα μικρομεσαία Μέσα ειδικά για την ελευθερία του Τύπου και για τον πλουραλισμό και πιστεύουμε ότι ο στόχος σας δεν είναι σε καμία περίπτωση, μια πραγματικά ανεξάρτητη αναλογική και θεσμικά κατοχυρωμένη ρύθμιση του ενημερωτικού πεδίου στην οποία σας καλούμε να προβείτε έστω και την τελευταία στιγμή, λαμβάνοντας υπόψιν τα σχόλιά μας, τα σχόλια του συνόλου της Αντιπολίτευσης και προχωρώντας σε αλλαγές σε αυτήν τη νομοθέτηση έστω και την τελευταία στιγμή.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Πριν δώσω το λόγο στον κ. Δελή, κύριε Τζανακόπουλε, παρακαλώ την ψήφο σας επί της αρχής.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, επιφυλασσόμαστε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικού Κόμμα Ελλάδας»)**: Αν κάποιος, κυρίες και κύριοι, μείνει στην ουσία της χθεσινής συνεδρίασης με τους φορείς και όχι στον κουρνιαχτό που για μια ακόμη φορά σηκώθηκε, τότε εύκολα θα διαπιστώσει την αγωνία των προσκεκλημένων φορέων για το μέλλον του επαρχιακού τύπου έντυπου και ηλεκτρονικού. Ένα μέλλον βέβαια, που φαντάζει δυσοίωνο με βάση τόσο την τάση μείωσης αυτών των εντύπων -στο 30% υπολογίζεται από την Ένωση των Ημερήσιων Επαρχιακών Εφημερίδων- όσο και την έλλειψη της επαρκούς στήριξής τους από την ίδια την Πολιτεία και τις κυβερνήσεις της διαχρονικά.

Αυτό ξέρετε, κύριε Υπουργέ, δεν αλλάζει επί της ουσίας ούτε με την δημόσια υπόσχεσή σας χθες για την μόνιμη θέσπιση κρατικών δημοσιεύσεων σε αυτά τα έντυπα, μια υπόσχεση που ελπίζουμε να μην παραπεμφθεί στις ελληνικές καλένδες αφού δεν καταλαβαίνουμε γιατί δεν υλοποιείται ως μία νομοτεχνική προσθήκη σε αυτό το νομοσχέδιο -τόσο δύσκολο είναι πια- και παραπέμπεται από εσάς σε πιθανά νομοσχέδια το επόμενο διάστημα. Ποιος είναι ο λόγος αυτής της καθυστέρησης;

Αν αναλογιστούμε δε ότι μία αντίστοιχης σημασίας διάταξη από τον νόμο του 2007 ακόμα τον ν.3548 που προβλέπει την κατανομή του 30% της κρατικής διαφήμισης στον τοπικό και περιφερειακό Τύπο και ουδέποτε από τότε έχει εφαρμοστεί από καμία κυβέρνηση ε, τότε δικαιούμαστε θαρρώ, να είμαστε και υποψιασμένοι και δύσπιστοι.

Είπαμε από την αρχή ότι ουσιαστικά παρά τον φανταχτερό του τίτλο περί ενίσχυσης της δημοσιότητας και της διαφάνειας, δεν φέρνει και τίποτα το καινούργιο αυτό το νομοσχέδιο σε σχέση με τον νόμο που υπάρχει, τον ν.5005/2022 που είναι και ο μητρικός του νόμος. Αυτό δε που σίγουρα θα προκαλέσει και αντικειμενικά επιδιώκει όσο και αν διακηρύσσει το αντίθετο είναι να επιταχύνει και δυναμώσει την υπαρκτή τάση της συγκέντρωσης στον επιχειρηματικό κλάδο του τύπου, του τοπικού και του περιφερειακού, του έντυπου και του ηλεκτρονικού και αυτό επ’ ουδενί φυσικά αλλάζει επειδή ορισμένες, ελάχιστες διατάξεις στα άρθρα 26 και 30 ας πούμε τις οποίες και υπερψηφίζουμε φυσικά, αντιμετωπίζουν είτε το θέμα που είχε ανοίξει με τον φορολογικό νόμο για τις μικρομεσαίες επιχειρήσεις και το τεκμαρτό εισόδημα για τους διανομείς των εφημερίδων, το αντιμετωπίζει σε όφελος τους -διανομείς τους οποίους από τότε εμείς τους είχαμε στηρίξει- είτε γιατί δειλά αυτές τις διατάξεις επιχειρούν να ενισχύσουν με κρατική διαφήμιση και δημοσιεύσεις, που είχαν κοπεί τα προηγούμενα χρόνια για δημόσια έργα, τις περιφερειακές και τοπικές εφημερίδες.

Αντίθετα η συνολική αρνητική κατεύθυνση αυτού του νομοσχεδίου όπως άλλωστε και του μητρικού του νόμου, που αυτό έρχεται να συμπληρώσει, εύκολα προκύπτει από τα βασικά του άρθρα, όπως παραδείγματος χάριν το άρθρο 1 για τους σκοπούς, όπου γίνεται λόγος για την αναβάθμιση, τον εξορθολογισμό της λειτουργίας του μητρώου, την διασφάλιση της αξιοπιστίας των επιχειρήσεων Τύπου, την ενίσχυση της διαφάνειας, όμως, ακόμη και αν ισχύουν όλα τα παραπάνω που δεν ισχύουν, δεν φαίνεται να προκύπτει κάποιο ωφέλιμο ζήτημα για τα συμφέροντα τα εργατικά, τα λαϊκά και καλή η διαφάνεια που την κλείνετε και σε όλες τις πτώσεις, και όχι μόνον η Κυβέρνηση, αλλά αυτήν την περιορίζετε μονάχα στις μικρές και εκτός χρηματιστηρίου επιχειρήσεις Τύπου και Μ.Μ.Ε..

Τους μεγάλους ομίλους που βρίσκονται στο Χρηματιστήριο προκλητικά τους εξαιρείτε και το γράφετε μάλιστα και ορθά κοφτά στο άρθρο 5 εφόσον λέτε, «η επιχείρηση έντυπου τύπου είναι οποιασδήποτε μορφής προσωπική η κεφαλαιουχική εταιρεία να δηλώνονται οι κύριοι των μετοχών ή των μεριδίων μέχρι φυσικού προσώπου» από την εν λόγω υποχρέωση, όμως, αυτό γράφετε, «εξαιρούνται επιχειρήσεις των οποίων οι μετοχές είναι εισηγμένες στο Χρηματιστήριο Αθηνών ή σε χρηματιστήριο άλλου κράτους - μέλους της Ευρωπαϊκής Ένωσης ή του ΟΟΣΑ».

«Εξαιρέσεις μάλιστα, από κάθε υποχρέωση γνωστοποίησης στοιχείων μεταβολής που ισχύουν για τις μικρές επιχειρήσεις του τύπου, προβλέπονται ακόμη και για την μεταβίβαση των μετοχών εταιρείας εισηγμένης σε ρυθμιζόμενη αγορά» δηλαδή, στο Χρηματιστήριο «Κατ’ εξαίρεση» γράφετε, «δεν υπόκειται σε γνωστοποίηση η μεταβίβαση μετοχών εταιρείας εισηγμένης σε ρυθμιζόμενη αγορά, η οποία υπόκειται σε απαιτήσεις γνωστοποίησης σύμφωνα με τον ν.3556 ή την ενωσιακή νομοθεσία ή υπόκειται σε ισοδύναμα διεθνή πρότυπα, τα οποία εξασφαλίζουν επαρκή διαφάνεια των πληροφοριών σχετικά με το ιδιοκτησιακό της καθεστώς» δηλαδή, η Ευρωπαϊκή Ένωση των off shore εγγυάται για τη διαφάνεια. Μην τρελαθούμε. Όσο για την αξιοπιστία και την αντικειμενικότητα, αφήστε καλύτερα ο κόσμος το έχει τούμπανο και αυτοί κρυφό καμάρι άλλωστε, ταξική κοινωνία, κύριε Υπουργέ, σημαίνει και ταξική ενημέρωση.

Παρακάτω, στο άρθρο 2 η ενίσχυση των δειγματοληπτικών και επιτόπιων ελέγχων που προβλέπετε, δεν είναι παρά ο φερετζές για να χτυπιούνται εκείνα τα μέσα που δεν είναι αρεστά στο σύστημα, αλλά και τα μικρής ιδιοκτησίας Μ.Μ.Ε..

Τα άρθρα από το 3 ως το 15 αναφέρονται στο Μητρώο τόσο του έντυπου όσο και του ηλεκτρονικού τύπου, ένα Μητρώο που αναγορεύεται ουσιαστικά σε πανάκεια κάθε προβλήματος στα Μ.Μ.Ε. κάτι, όμως, που δεν επιβεβαιώνεται μέχρι τώρα από την τρίχρονη εφαρμογή του.

Η ουσία βέβαια του αρχικού νόμου παραμένει αμετάβλητη, καθώς το άρθρο 3 του ν.5005/2022 παραμένει σε ισχύ και σύμφωνα με αυτό η αναγραφή ενός μέσου στο Μητρώο δεν συνεπάγεται αυτόματα και την συμμετοχή του στην κρατική, τοπική ή κεντρική διαφημιστική πίτα. Αυτή υπόκειται βλέπετε, πάντα στην έγκρισή της από την κυβερνητική Γενική Γραμματεία Ενημέρωσης Επικοινωνίας.

Να σταθούμε λίγο και στο άρθρο 9 που κάνει λόγο για τους ελέγχους κατόπιν καταγγελίας. Αναρωτιόμαστε, μήπως αυτό ανοίγει τον δρόμο ακόμα και για εκδικητικές καταγγελίες στα πλαίσια του ανταγωνισμού ή μήπως αυτό εισάγεται για να μπορεί να προφασίζεται έλεγχος σε μη αρεστά στο σύστημα Μ.Μ.Ε. με πρόφαση ή ακόμα και ως πραγματικό γεγονός μια καταγγελία ενάντιά τους;

Σύμφωνα με το άρθρο 10 από την απαγόρευση της πανομοιότυπης αναπαραγωγής θεμάτων σε διαφορετικές ιστοσελίδες ή διαφορετικά Μ.Μ.Ε., εξαιρούνται τα μέσα του ίδιου ομίλου. Αυτό, όμως, όπως καταλαβαίνετε εντατικοποιεί στο έπακρο τη δουλειά του δημοσιογράφου γιατί έστω και αν δεν φαίνεται, θα είναι ο ίδιος δημοσιογράφος αυτός που θα δίνει θέματα σε περισσότερα από ένα Μ.Μ.Ε..

Στο άρθρο 12 που τροποποιεί το 13 του υπάρχοντος νόμου, το γεγονός ότι εμπλέκεται η Γενική Γραμματεία Ενημέρωσης δείχνει αφ’ ενός τον πιο ασφυκτικό έλεγχο και αφ’ ετέρου και τη διαπλοκή που μπορεί να γίνεται ανάμεσα σε κράτος και Μ.Μ.Ε.. Ως προς τα άρθρα που αφορούν τον ηλεκτρονικό τύπο αυτά είναι πανομοιότυπα με τον έντυπο. Δεν αλλάζει κάτι.

Στο κεφάλαιο για τους ελέγχους και συγκεκριμένα για το άρθρο 19 που αναφέρεται λεπτομερώς στα σημεία που θα γίνεται ο έλεγχος και μάλιστα, από την Γενική Γραμματεία Ενημέρωσης αυτό επιβεβαιώνει βέβαια, τον ασφυκτικό κρατικό κλοιό όπως είπαμε όχι, όμως, στα ΜΜΕ των ομίλων, αλλά στα ΜΜΕ εκείνα που ορθώνουν ανάστημα ενάντια στο σύστημα, όμως, ακόμα και αυτοί οι τόσο αυστηροί έλεγχοι σε τόσο διαφορετικά σημεία είναι ένα ερώτημα, εάν μπορούν να ανακαλύψουν όλες τις ατασθαλίες ή τις λοβιτούρες για παράδειγμα, στο ζήτημα της κυκλοφορίας ενός εντύπου ο ιδιοκτήτης ενός ομίλου μπορεί να αγοράζει ο ίδιος φύλλα για να φαίνεται αυξημένη η κυκλοφορία του. Αυτό ακόμη και αν υπάρξει έλεγχος στις επιστροφές δεν μπορεί να πιαστεί, αλλά και στις επιστροφές έλεγχος δεν υπάρχει άρα, μπορεί να γίνονται διάφορα. Να, γιατί λέμε ότι τέτοιου είδους έλεγχοι έχουν άλλη σκοπιμότητα.

Ολοκληρώνοντας σε ένα λεπτό, κύριε Πρόεδρε, ευχαριστώ για την ανοχή σχετικά με την δεοντολογία αυτόν τον φερετζέ της αστικής ηθικής στα Μ.Μ.Ε., σύμφωνα με το άρθρο 22, αυτή διαμορφώνεται από το Εθνικό Συμβούλιο Ραδιοτηλεόρασης ένα όργανο βέβαια, του αστικού κράτους και ας φαίνεται και ας παριστάνει την ανεξάρτητη Αρχή από την ΕΣΗΕΑ, η οποία έχει μία εργοδοτική φυσικά κατεύθυνση σήμερα και τις άλλες ενώσεις του τύπου και τους εργοδότες, δηλαδή Γιάννης κερνάει, Γιάννης πίνει.

Στο άρθρο 25 και τα όρια που αυτό βάζει για τις διαστάσεις των σελίδων για τον περιφερειακό τύπο, θεωρούμε ότι αυτά τα όρια, κύριε Υπουργέ, πρέπει να απαλειφθούν διότι, είναι σαν να τους αναγκάζετε να καταναλώνουν περισσότερο χαρτί και με ωφέλεια βεβαίως, των χαρτεμπόρων.

Στο άρθρο 28 για τα ραδιόφωνα της περιφέρειας και την αναμετάδοση προγραμμάτων άλλων σταθμών ουσιαστικά, δίνετε την δυνατότητα σε έναν μεγάλο όμιλο Μ.Μ.Ε. να εξαρτά μικρούς περιφερειακούς σταθμούς από αυτόν τον όμιλο και την πολιτική του στην ενημέρωση και έτσι να γίνεται συνιδιοκτήτης στο περιεχόμενο.

Τέλος, με τον ελάχιστο αριθμό δημοσιογράφων που προβλέπει το νομοσχέδιο ανοίγει τον δρόμο για απολύσεις περαιτέρω για εντατικοποίηση της δουλειάς, ελαστικοποίηση εργασιακών σχέσεων και γενικά χειροτέρευση όρων και συνθηκών της δημοσιογραφικής δουλειάς την ώρα που οι δημοσιογράφοι όχι μόνον χρειάζεται να αυξηθούν, αλλά ταυτόχρονα δουλεύουν και με μισθούς που να καλύπτουν τις ανάγκες τους να έχουν ασφάλιση, συμβάσεις αορίστου χρόνου, να έχουν συλλογική σύμβαση εργασίας, κύριε Υπουργέ, που έχουν να την δουν από το 2009. Να εργάζονται με σταθερό ημερήσιο εργάσιμο χρόνο επτάωρο, πενθήμερο, τριανταπεντάωρο και να πληρώνονται βεβαίως, τις υπερωρίες τους και τα νυκτερινά τους.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, ο κύριος Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «**[**ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ**](https://www.hellenicparliament.gr/Vouleftes/Ana-Koinovouleftiki-Omada/?partyId=c69150dd-3ea9-4abb-a756-aa8d00a2f334)**»):**  Κύριε Υπουργέ, ξεκινώντας με το άρθρο 5 θα ήθελα να πω τα εξής. Τροποποιείται η διάταξη και προβλέπεται ότι η για οποιονδήποτε λόγο μη ανανέωση της εγγραφής ή η διαγραφή από το Μητρώο Έντυπου Τύπου έχει ως αποτέλεσμα την διαγραφή της περιφερειακής ή τοπικής εφημερίδας από το υπομητρώο περιφερειακού και τοπικού Τύπου και ότι με την αίτηση για την επανεγγραφή στο ΜΕΤ μπορεί να υποβάλλεται και η αίτηση επανεγγραφής της στο ως άνω υπομητρώο.

Επιπλέον τίθεται η προϋπόθεση της μη καταδίκης με αμετάκλητη και δικαστική απόφαση για κακουργήματα και σε οποιαδήποτε ποινή για κλοπή, απειλή, εκβίαση, πλαστογραφία, δωροδοκία και για οποιοδήποτε έγκλημα κατά της γενετήσιας ελευθερίας και της οικονομικής εκμετάλλευσης της γενετήσιας ζωής σε βάρος ιδιοκτήτη, του εκδότη, του διευθυντή σύνταξης της εφημερίδας, του περιοδικού κ.λπ. είτε αυτά ανήκουν σε φυσικό ή νομικό πρόσωπο.

Τι διαπιστώνουμε εμείς, κύριε Υπουργέ, σε αυτό το άρθρο. ‘Ότι κινείται μεν προς την σωστή κατεύθυνση τίθενται δε επιπρόσθετες και σύνθετες υποχρεώσεις για όλους αυτές τις επιχειρήσεις του έντυπου τύπου, υποχρεώσεις που έρχονται να αυξήσουν σίγουρα κατακόρυφα την δυσκολία εγγραφής και τις σχετικές γραφειοκρατικές διαδικασίες οι οποίες προβλέπονται. Φέρνουμε ένα απλό παράδειγμα. Η ύπαρξη εγκατάστασης οργανωμένου γραφείου στην Ελλάδα δεν ορίζεται με σαφήνεια στον νόμο, ενώ η αφερεγγυότητα ως προϋπόθεση αφήνει να εννοηθεί ότι μία επιχείρηση που δεν έχει καταφέρει να ρυθμίσει το σύνολο των οφειλών της π.χ. λέμε εμείς προς τα funds δεν δικαιούται να εγγραφεί στο Meet γεγονός το οποίο, κύριε Υπουργέ, δεν σχετίζεται άμεσα με την ποιότητα και την αξιοπιστία της ενημέρωσης. Θα πρέπει να το δείτε αυτό.

Με το άρθρο 7 θεσπίζεται ακόμα μία νέα υποχρέωση για τις επιχειρήσεις του έντυπου τύπου. Ποια είναι αυτή. Η υποχρεωτική γνωστοποίηση κάθε μεταβολής κατ’ αναλογίαν με όσα ισχύουν για τα ραδιοτηλεοπτικά και το ΕΣΡ (Εθνικό Συμβούλιο Ραδιοτηλεόρασης). Η ποινή μάλιστα, σε περίπτωση παρόδου των 60 ημερών είναι η άμεση διαγραφή χωρίς ωστόσο, να προβλέπεται πρότερη ενημέρωση, όχληση ή ακόμα και μεταγενέστερη διόρθωση παρά μόνον νέα αίτηση εγγραφής μετά από το γεγονός της διαγραφής.

Πάμε στο άρθρο 8. Προβλέπεται ότι σε περίπτωση μεταβίβασης δεν είναι αρκετή η γνωστοποίηση της μεταβίβασης κατά τα προβλεπόμενα στο προηγούμενο άρθρο, αλλά θα πρέπει η επιχείρηση να εκκινήσει τη διαδικασία από την αρχή κάτι που φυσικά διογκώνει άνευ λόγου τις σχετικές γραφειοκρατικές διαδικασίες.

Για να λέμε και τα θετικά στο άρθρο 9, η επίμαχη διάταξη πράγματι διευκολύνει την εγγραφή στο Meet. Αυτό διότι αυξάνονται οι προϋποθέσεις, οι προθεσμίες υποβολής, προβλέπεται η δυνατότητα συμπλήρωσης των ελλείψεων αντί μόνον των δικαιολογητικών, αυξάνεται σε τρία έτη η υποχρέωση επανεγγραφής από ετήσια και άλλα πολλά παρότι ο διοικητικός φόρος παραμένει βαρύς για τις επιχειρήσεις και επιμένουμε σε αυτό η διάταξη διευκολύνει ωστόσο την εγγραφή σε σχέση με το ισχύον καθεστώς.

Στο άρθρο 18, η διαδικασία του ελέγχου μοιάζει λίγο με την διαδικασία που έχουν οι πολίτες ή αυτοί που θέλουν να επιχειρήσουν προς την εφορία. Το θέμα είναι ποιες επιχειρήσεις θα ελέγχονται καθώς τυχαία η επιλογή είναι κάποιες φορές μία παγίδα διατηρούμε, λοιπόν, τις επιφυλάξεις μας σχετικά με το πώς θα γίνεται στην πράξη και σε ποιους. Παράλληλα οφείλουμε να επισημάνουμε ότι το νομοθέτημα εισάγει την υποχρέωση δειγματοληπτικών ελέγχων γεγονός που ενισχύει την διαφάνεια και την συμμόρφωση με τις προδιαγραφές του νόμου ωστόσο, η επιβολή αυστηρών κυρώσεων όπως η απαγόρευση επανυποβολής για κάποιους μήνες μετά την διαγραφή σε συνδυασμό με την γραφειοκρατική πολυπλοκότητα μπορεί να δημιουργήσει σημαντικά εμπόδια στην λειτουργία και την ανάπτυξη νέων ή μικρότερων μέσων ηλεκτρονικής ενημέρωσης. Αυτό εγείρει κατά την άποψή μας, ζητήματα ως προς το κατά πόσον το ρυθμιστικό αυτό πλαίσιο εξισορροπεί την ανάγκη για αξιοπιστία και τη διασφάλιση της πολυφωνίας στην ηλεκτρονική δημοσιογραφία.

Επιπλέον η υποχρεωτική χρήση ηλεκτρονικών μέσων για υποβολή των εγγράφων και την επικοινωνία με τις αρμόδιες αρχές, αποτελεί ένα βήμα προς την ψηφιοποίηση των διαδικασιών, όμως, φαίνεται να μην αξιοποιείται επαρκώς για την επιτάχυνση και την απλούστευση όλων αυτών των διαδικασιών. Ορισμένες προθεσμίες όπως οι 30 ημέρες για την έκδοση απόφασης εγγραφής θα μπορούσαν να μειωθούν, κύριε Υπουργέ, ώστε να επιταχυνθεί η διαδικασία και να περιοριστούν φυσικά οι διοικητικές καθυστερήσεις που επηρεάζουν άμεσα τη λειτουργία των μέσων.

Συνολικά οι ανωτέρω διατάξεις δείχνουν μία τάση προς μεγαλύτερο έλεγχο και αυστηρότερη ρύθμιση της ηλεκτρονικής δημοσιογραφίας. Η αυστηρότητα αυτή συνοδεύεται από γραφειοκρατικά εμπόδια και αυξημένες σίγουρα απαιτήσεις που μπορεί να περιορίζουν την ελευθερία και την ευελιξία των φορέων, ειδικά των νέων και μικρών. Για τον λόγο συνεπώς αυτόν θα ήταν ωφέλιμο να υπάρξει περαιτέρω επανεξέταση του πλαισίου ώστε να βρεθεί μία συγκεκριμένη ισορροπία μεταξύ αυστηρού ελέγχου και υποστήριξης της επιχειρηματικότητας και σίγουρα της πολυφωνίας στην ηλεκτρονική ενημέρωση.

Στις μεταβατικές διατάξεις του άρθρου 24 παρατήρηση υπάρχει μόνον ως προς την παράγραφο 4, η τρίμηνη προθεσμία συμμόρφωσης κρίνεται ιδιαίτερα μικρή θα έπρεπε κατ’ εμάς, να οριζόταν τουλάχιστον, μέχρι το τέλος του 2025.

Τέλος, με τις διατάξεις του Μέρους Δ΄, επιχειρούνται θετικές αλλαγές τις περισσότερες από τις οποίες να είστε σίγουροι κύριοι της Κυβέρνησης ότι θα στηρίξουμε αφού τις θεωρούμε ότι είναι θετικές.

Ειδικότερα επανέρχεται μια καταργηθείσα από το 2007 διάταξη στην οποία προβλέπεται ότι επιτρέπεται η δικτύωση ραδιοφωνικών σταθμών διαφορετικών περιοχών μετά από ειδική άδεια του ΕΣΡ, υπό την προϋπόθεση ότι οι σταθμοί που δικτυώνονται περιλαμβάνονται στο οικείο μητρώο του ως νομίμως λειτουργούντες, υποβάλλοντας φυσικά το αντίγραφο της συμφωνίας δικτύωσης.

Η μοναδική παρατήρησή μας έγκειται στο γεγονός ότι δεν είναι εύλογος ο περιορισμός του χρονικού διαστήματος δικτύωσης στις 5 ώρες ημερησίως -το είπαμε και στην προηγούμενη επιτροπή- στο πλαίσιο της ελευθερίας της δραστηριότητας, της πολυφωνίας, ειδικά στις περιπτώσεις που οι σταθμοί λειτουργούν νόμιμα και μπορούν, κύριε Υπουργέ και πρέπει να καθορίζουν ελεύθερα το περιεχόμενο και το πρόγραμμά τους.

Συμπερασματικά για να κλείσω, ενώ το νομοσχέδιο κινείται κατά την προσωπική μας άποψη προς μία σωστή κατεύθυνση, σε γενικές γραμμές πιστεύουμε ότι εξυπηρετεί τους μεγάλους κυρίως παράγοντες, τα μεγάλα συγκροτήματα του χώρου και τους επιχειρηματίες που έχουν την δυνατότητα να εφαρμόσουν και σίγουρα να υλοποιήσουν επιπρόσθετα ό,τι ορίζει η νέα νομοθεσία.

Επιφυλασσόμαστε, κύριε Υπουργέ, τα υπόλοιπα στην Ολομέλεια.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Πλεύρης Αθανάσιος (Θάνος), Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Μπιάγκης Δημήτριος, Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Βαλτογιάνης Διονύσιος, Σαρακιώτης Ιωάννης και Χρηστίδου Ραλλία.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ο κ. Τζανακόπουλος, έχει τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, κυρίες και κύριοι συνάδελφοι, κύριε Υπουργέ πριν μπω στα του νομοσχεδίου θέλω να κάνω κάποια σχόλια σε σχέση με την προχθεσινή μας συνεδρίαση. Στο κλείσιμό του, ο κύριος Υφυπουργός, κυβερνητικός εκπρόσωπος, με ένα ύφος το οποίο δεν αντιστοιχεί στην κοινοβουλευτική συζήτηση ειρωνεύτηκε το σύνολο των κομμάτων της Αντιπολίτευσης, μας ευχαρίστησε που υπάρχουμε για όσο υπάρχουμε γιατί κατά την γνώμη του εν πάση περιπτώσει, αναδεικνύουμε τα στρατηγικά αδιέξοδα κ.λπ., κ.λπ..

Να σας πω, κύριε Μαρινάκη, το εξής και κρατήστε το. Αυτό ακριβώς το ύφος, αυτό το σκαιό ύφος είναι αυτό που αποδεικνύει και την αλαζονεία και τον καθεστωτισμό αυτής της Κυβέρνησης. Ανεξαρτήτως από πού προέρχεται η κριτική οφείλετε χωρίς ειρωνείες, χωρίς αλαζονεία να απαντάτε με επιχείρημα. Εσείς κατ’ εξακολούθησιν επιλέγετε τις ad hominem επιθέσεις, τη δημιουργία ψευδοεπιχειρημάτων απέναντι στην κριτική η οποία σας ασκείται και είναι ακριβώς αυτή η λογική που επιβεβαιώνει το γεγονός ότι λειτουργείτε ως εκπρόσωπος καθεστώτος. Είναι αυτή η λογική του χωροφύλακα που ειρωνεύεται, επιτίθεται και υπόσχεται εκδίκηση. Θα σας πω, κύριε Μαρινάκη, επειδή είστε και σχετικά νέος στα υπουργικά σας καθήκοντα και έχετε και πολύ μικρή κοινοβουλευτική εμπειρία δύο πράγματα και αν θέλετε κρατήστε τα, καλό θα σας κάνουν.

Το πρώτο που θέλω να σας πω είναι ότι η εξουσία είναι εφήμερη, η εξουσία είναι πολύ εφήμερη και τώρα νομίζετε ότι μιλάτε από θέση ισχύος, η οποία είναι μία θέση που σας έχει δοθεί και σας έχει δοθεί για να υπηρετείτε.

Νομίζετε ότι αυτή η θέση ισχύος θα κρατήσει για πάντα και σας λέω ότι σημασία δεν έχει η άνοδος, σημασία έχει η πτώση και εκεί, θα δούμε τον τρόπο με τον οποίο θα αντιμετωπίσετε και την πτώση της Κυβέρνησης σας, αλλά και την δική σας πτώση. Προετοιμαστείτε, διότι με τον τρόπο με τον οποίο διαχειρίζεστε τα πράγματα, με τον τρόπο με τον οποίο μιλάτε, με τον τρόπο με τον οποίο αντιμετωπίζετε την Αντιπολίτευση δεν προβλέπω ότι θα το πάρετε πολύ ήρεμα.

Να σας πω όμως και κάτι για τα κοινοβουλευτικά έθιμα επειδή σας είπα ότι έχετε μικρή κοινοβουλευτική εμπειρία. Λέτε, μιλάμε εκτός θέματος. Είναι απολύτως αποδεκτό κοινοβουλευτικά, απολύτως αποδεκτό κοινοβουλευτικά όταν έχουμε στη συζήτηση και στο Κοινοβούλιο έναν Υπουργό της Κυβέρνησης, ο οποίος μάλιστα έχει και αυξημένα καθήκοντα και εκπροσωπεί το σύνολο της Κυβέρνησης, να του θέτουμε και ζητήματα της πολιτικής επικαιρότητας για τα οποία πρέπει να απαντήσει στο Κοινοβούλιο εκ των ενόντων βεβαίως και είναι δουλειά του Προέδρου κάθε φορά, να δώσει ή να κάνει την προτροπή για το αν και κατά πόσο μπορεί να συνεχιστεί η συγκεκριμένη συζήτηση ή αν έχει εξοκείλει τελείως. Δεν είναι δουλειά δική σας να κάνετε μαθήματα στους Βουλευτές τι θα λένε στο χρόνο τον οποίο τους δίνετε.

Πάμε τώρα επί του νομοσχεδίου. Μας είπατε ότι μιλήσαμε εκτός θέματος και αναρωτιέμαι τα ζητήματα της ελευθερίας του Τύπου στην χώρα όταν έχουμε παρόντα στην κοινοβουλευτική συζήτηση τον αρμόδιο Υπουργό και κυβερνητικό εκπρόσωπο, είναι εκτός θέματος; Τα ζητήματα της ελευθερίας του τύπου, της διαφάνειας, της δημοσιότητας, γενικώς είναι εκτός θέματος όταν συζητάμε ένα νομοσχέδιο το οποίο υποτίθεται ότι προωθεί την διαφάνεια και την δημοσιότητα; Τι σας είπαμε; Σας είπαμε τρία, τέσσερα πράγματα χοντρικά όλοι μας.

Πρώτον ότι με συγκεκριμένες πράξεις και παραλείψεις αυτήν την στιγμή δημιουργείτε ένα ασφυκτικό πλαίσιο στα Μέσα Μαζικής Ενημέρωσης και δεν είναι λίγες οι φορές που έχουν καταγγελθεί ακόμα και τηλέφωνα από υπουργούς, ώστε να απομακρυνθούν δημοσιογράφοι, οι οποίοι έχουν ασκήσει κριτική στην Κυβέρνηση. Το ξέρετε καλά εσείς, κύριε Μαρινάκη αυτό, το ξέρετε.

Μιλήσαμε για ζητήματα της ελευθερίας του τύπου και σας ρωτήσαμε με ποια κριτήρια έγινε η χρηματοδότηση των Μέσων στην περίπτωση της λίστας Πέτσα. Σας ρωτήσαμε με ποια κριτήρια γίνεται η χρηματοδότηση των περιφερειακών σταθμών. Σας ρωτήσαμε με ποια κριτήρια γίνεται η χρηματοδότηση των περιφερειακών εφημερίδων. Εάν αυτά τα κριτήρια μπορούν να παρουσιασθούν, μπορούν να εξηγηθούν, μπορούν να τεκμηριωθούν. Δεν απαντήσατε σε τίποτα από όλα αυτά. Σε μία συζήτηση, η οποία αφορά την διαφάνεια και την δημοσιότητα στον τύπο. Τι άλλο είναι εντός θέματος αναρωτιέται κανείς.

Σας έγινε κριτική για τα ζητήματα, προσέξτε, των αγωγών SLAPP δηλαδή, των αγωγών οι οποίες προσβλέπουν στο να φιμώσουν συγκεκριμένες δημοσιογραφικές φωνές, είναι οι στρατηγικές αγωγές. Δεν έχει σχέση αυτό με τη διαφάνεια και τη δημοσιότητα και την ελευθερία του τύπου; Δεν απαντήσατε σε τίποτα από όλα αυτά. Θέλω να κλείσω με το εξής το οποίο νομίζω ότι είναι και το πολύ κρίσιμο και αναδεικνύει αυτά που σας έλεγα επίσης, καθεστωτική λογική.

Πριν από μερικές ημέρες ανακοινώθηκε ότι ο εκδότης ο κ. Φιλιππάκης, -ανακοίνωσε ο ίδιος ο κ. Φιλιππάκης- θέλει, προσβλέπει στο να ανοίξει έναν νέο ραδιοφωνικό σταθμό τον «Δημοκρατία FM». Ο κ. Φιλιππάκης ξέρετε, στην Αριστερά δεν έχει χαριστεί. Τοποθετείται από τις θέσεις τις δικές του, οι οποίες εν πάση περιπτώσει δεν είναι το θέμα της συζήτησης εδώ. Δεν έχει χαριστεί. Όμως, δεν χαριστεί και στην Κυβέρνηση ξαναλέω από την δική του σκοπιά και λίγες ημέρες μετά έρχεται ένα άρθρο το οποίο στοχεύει ευθέως στο να αποτρέψει την ίδρυση αυτού του ραδιοφωνικού σταθμού, σε τίποτα άλλο και αναρωτιέμαι το άρθρο 29 για το οποίο έχουν γραφτεί δεκάδες άρθρα τις τελευταίες ημέρες αυτό το οποίο αποστερεί από ραδιοφωνικούς σταθμούς πολιτικών κομμάτων τα οποία δεν έχουν πια κοινοβουλευτική εκπροσώπηση να συνεχίσουν να λειτουργούν διότι, πάνω σε αυτόν τον σταθμό στον ΑRΤ FM -αν δεν κάνω λάθος- σκοπεύει ο κ. Φιλιππάκης να ανοίξει το δικό του ραδιόφωνο. Αναρωτιέμαι, λοιπόν, αυτό είναι μια καλή πρακτική κύριε Μαρινάκη; Για ποιον λόγο δεν ήρθε, εάν σας κόφτει τόσο πολύ η ρύθμιση του ραδιοφωνικού πλαισίου, δεν ήρθε αυτή η διάταξη σε ανύποπτο χρόνο πριν από έναν χρόνο, πριν από ενάμιση, πριν από έξι μήνες και ήρθε δεκαπέντε ημέρες μετά την ανακοίνωση.

Καταλάβατε τι σημαίνει καθεστώς; Αυτό είναι το καθεστώς. Αυτή είναι η πρακτική την οποία ακολουθεί η Κυβέρνηση για οποιαδήποτε φωνή από όπου κι αν προέρχεται ξαναλέω, δεν μιλάμε τώρα για αριστερό εκδότη μιλάμε για μία εκδοτική και δημοσιογραφική εν πάση περιπτώσει, έναν δημοσιογραφικό όμιλο, ο οποίος ξεκινά από θέσεις καθαρής Δεξιάς εναντίον της Αριστεράς, αλλά έχει τοποθετηθεί και εναντίον της Κυβέρνησης οπότε, τι κάνει η Κυβέρνηση; Φέρνει ένα άρθρο, το καθαρίζει, τελείωσε. Δεν είναι η πρώτη φορά έχετε κάνει και χειρότερα, αλλά αυτά θα τα πούμε και στην Ολομέλεια. Βλέπω, κυρία Βούλτεψη, κουνάτε το κεφάλι σας.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας):** Γελάω, με το Ινστιτούτο της Φλωρεντίας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Γελάτε για το Ινστιτούτο της Φλωρεντίας. Βλέπετε, κυρία Βούλτεψη ότι αυτά τα οποία είπα για τον κ. Μαρινάκη, για την αλαζονεία και τη σκαιότητα του ύφους ισχύουν τελικά και για εσάς την ίδια.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ευχαριστώ κ. Τζανακόπουλε. Τον λόγο έχει ο κ. Παύλος Μαρινάκης, Υφυπουργός στο Πρωθυπουργό.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κύριε Πρόεδρε, για να μην αδικήσω τα όσα μέχρι τώρα έχουν επισημάνει οι υπόλοιποι εκπρόσωποι των κοινοβουλευτικών ομάδων, θα κάνω μία τελική τοποθέτηση μόνον θα ήθελα να απαντήσω στα εκτός θέματος, τα οποία εκ νέου ετέθησαν από τον εκπρόσωπο της «Νέας Αριστεράς», για να είναι τελική μου τοποθέτηση, επικεντρωμένη μόνον στο νομοσχέδιο για το οποίο και σήμερα είμαστε εδώ και η συντριπτική πλειονότητα των μέχρι τώρα εισηγητών έχει σεβαστεί και θα κάνω την τελική εισήγηση.

Μόνον λοιπόν, σε κάποιες παρατηρήσεις τις οποίες άκουσα και πάλι από τον κ. Τζανακόπουλο, θα ήθελα να απαντήσω. Κατ’ αρχάς, ως προς το ύφος στο οποίο αναφέρθηκε και ως προς την απάντηση την οποία έδωσα προχθές, αναρωτιέμαι πραγματικά, πώς είναι δυνατόν να ζητάει και τα ρέστα ένας βουλευτής, ο οποίος έχει έρθει στο Κοινοβούλιο, έχει αποκαλέσει μία Κυβέρνηση εμού συμπεριλαμβανομένου ως καθεστώς, την έχει ταυτίσει με χώρες που λειτουργούν απολυταρχικά καθεστώτα παρουσιάζοντας κάποιες εκθέσεις αποσπασματικά, οι οποίες στην πράξη έχουν καταρριφθεί από την ίδια την πραγματικότητα του Ελληνικού Κοινοβουλίου αγνοώντας τις επίσημες Εκθέσεις.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κύριε Μαρινάκη, είπα εγώ για κάποια Έκθεση;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Δεν σας διέκοψα, όπως σας άκουσα, θα με ακούσετε και αφού έχετε σύρει τα εξ αμάξης στην Κυβέρνηση, χαρακτηρισμούς με το χειρότερο ύφος υπομονετικά σας άκουσα, στην συνέχεια αντί να σας επιστρέψω γιατί δεν έχουμε το ίδιο ύφος και ήθος πολιτική, όχι με εσάς μόνον προσωπικά, με αυτό το οποίο εκπροσωπείτε όλα αυτά τα χρόνια και ο ίδιος ο κόσμος, η κοινωνία έχει απορρίψει σας είπα ένα ευχαριστώ το οποίο το επαναλαμβάνω και το θεωρώ ως οδηγό για την πολιτική διαδρομή της χώρας τα επόμενα χρόνια όχι σε εσάς προσωπικά, στα υπό-κόμματα τα οποία εκπροσωπούν τον πάλαι ποτέ κραταιό ΣΥ.ΡΙΖ.Α. διότι, πέραν των πολλών αρνητικών που έχετε «προσφέρει» στον τόπο, έχετε προσφέρει και μία πολύ μεγάλη υπηρεσία και συνεχίζετε να προσφέρετε όσο είστε στη Βουλή, το οποίο τι είπα, αλλά τα παρουσιάζετε μισά όσο δηλαδή, θέλει ο κόσμος το οποίο ισχύει για όλους όσοι έχουμε εκτεθεί ή θα εκτεθούμε στην κρίση των πολιτών δηλαδή τον σταυρό.

Υπενθύμιση. Θυμίζετε με την παρουσία σας όχι εσείς προσωπικά, αυτό το οποίο ζήσαμε πριν από δέκα χρόνια, θυμίζετε που ήμασταν, τι πήγαμε να πάθουμε και όσο είστε παρόντες ή παρούσες στη Βουλή -με βάση τις επιλογές των πολιτών- τι δεν πρέπει να πάθουμε ξανά.

Λέω, λοιπόν, γιατί τα άκουσα αυτά που είπατε με προσοχή, τι ζήσαμε τις προηγούμενες δύο ημέρες; Ήταν πάρα-πάρα πολύ ωραία άσκηση αυτή η οποία έγινε. Ποια είναι η άσκηση; Έστω λοιπόν ότι έχουμε- που δεν υπάρχει αυτή τη στιγμή στις Επιτροπές- έναν ο όποιος έρχεται, διαβάζει όλα αυτά τα οποία λέει η Αντιπολίτευση για το κράτος δικαίου, τα συκοφαντικά που και οι ευρωβουλευτές καταθέτουν στο Ευρωκοινοβούλιο για την Ελλάδα και λέει να δούμε, βρε παιδί μου, η Κυβέρνηση λέει ότι έχει γίνει πρόοδος βασιζόμενη στις επίσημες εκθέσεις για το κράτος δικαίου της Ευρωπαϊκής Επιτροπής που νομίζω έχει ένα κύρος όταν το λέει η Ευρωπαϊκή Επιτροπή και η Αντιπολίτευση λέει ότι είμαστε η Μπουρκίνα Φάσο και δεν θέλω να αναφέρω χώρες για να προσβάλω ανθρώπους άλλων χωρών είμαστε, τέλος πάντων, σε μια τριτοκοσμική κατάσταση και είναι ένας άνθρωπος αντικειμενικός, έρχεται από μια χώρα να δούμε τι συμβαίνει τελικά, ισχύει αυτό που λέει η Κυβέρνηση ή ισχύει αυτό που λέει η Αντιπολίτευση;

Έχουμε, λοιπόν, ένα νομοσχέδιο για τα μητρώα έντυπου και ηλεκτρονικού Τύπου. Την μία ημέρα μιλάνε τα κόμματα και της Συμπολίτευσης και της Αντιπολίτευσης και την άλλη μέρα μιλάνε οι Φορείς. Έρχονται τα κόμματα, τι καθεστώς ακούσαμε από κάποια κόμματα, τι φιμώνετε την ελευθερία του Τύπου, τι δίνετε ενισχύσεις σε φίλους και ημετέρους, τι κάνετε φωτογραφικές διατάξεις -θα απαντήσω και γι΄ αυτό στο τέλος για να μην το βάλω στην τελική μου εισήγηση για την ουσία του νομοσχεδίου, τα χίλια μύρια όσα, φεύγει ο άνθρωπος αυτός το βράδυ της προχθεσινής ημέρας και λέει εδώ ήρθα σε ένα καθεστώς προφανώς, έχω έρθει σε μία χώρα η οποία πραγματικά είναι τριτοκοσμική.

Την επόμενη μέρα, λοιπόν, ενώ η υποχρέωση είναι για 10 Φορείς, έρχονται 19 Φορείς, 13 διά ζώσης, 6 δια υπομνημάτων κάτι το οποίο αναγνωρίζεται και από την Αντιπολίτευση, Φορείς τους οποίους ήθελε να προσκαλέσει και η Αντιπολίτευση και προσεκλήθησαν. Ήρθαν, λοιπόν, οι άνθρωποι αυτοί εδώ, εκπρόσωποι δημοσιογράφων, Ενώσεις ραδιοφώνων, εφημερίδων, επαρχιακού Τύπου, της Αττικής, από όλη την Ελλάδα 13 πήραν τον λόγο, 6 τοποθετήθηκαν μέσω υπομνήματος και κανείς δεν επιβεβαίωσε κανείς, ούτε ένας έστω και το 1% όσων είπε η Αντιπολίτευση. Ούτε σε κάποιο Κόμμα ανήκουν, ούτε κάποια συμφέροντα εκπροσωπούν, δυσκολίες αντιμετωπίζουν το είπαν, παρατηρήσεις στο νομοσχέδιο έκαναν και νομοτεχνικές και επί της ουσίας, άλλοι το βρήκαν αυστηρό, άλλοι το βρήκαν επιεικές, άλλοι συμφώνησαν με κάποιες τεχνικές παρατηρήσεις της Αντιπολίτευσης έδωσαν, όμως, μία άλλη εικόνα ότι έχουν γίνει βήματα ότι η Κυβέρνηση λύνει εκκρεμότητες ότι προσπαθεί να διορθώσει λάθη και των προηγούμενων δικών μας ετών και των προηγούμενων ετών εν πάση περιπτώσει, 19 διαφορετικοί από άλλες πόλεις, από άλλες Ενώσεις είπαν το εντελώς αντίθετο από την Αντιπολίτευση.

Αυτές, λοιπόν, οι δύο ημέρες δεν έχει σημασία το θέμα που έχει και το θέμα σημασία γιατί έχει να κάνει με μια πτυχή του Τύπου και αυτό έχει την αξία του, αλλά περισσότερη σημασία έχει η αντίφαση αυτήν, λοιπόν, την αντίφαση, κύριε Τζανακόπουλε και δεν είστε ο μόνος ούτε είναι προσωπικό σε εσάς είναι που ζούμε όλα τα τελευταία χρόνια. Όχι, η Ελλάδα δεν έχει γίνει παράδεισος όχι, η Ελλάδα έχει πολλά βήματα να κάνει και σε αυτό τον τομέα και πολλά ακόμα και ναι εγώ το έζησα πριν από ένα χρόνο που ανέλαβα και Υφυπουργός Τύπου ήταν απορίας άξιον πως για τόσα χρόνια τα ραδιόφωνα λειτουργούν με προσωρινές άδειες και επί των δικών σας ημερών όταν ήσασταν κυβέρνηση και τα προηγούμενα χρόνια επί των δικών μας ημερών και τα περιφερειακά κανάλια που δεν έχουν ένα μόνιμο καθεστώς λειτουργίας και πως μέχρι το 2022 οι εφημερίδες και οι ιστοσελίδες έπαιρναν κρατικές διαφημίσεις και επιχορηγήσεις χωρίς να έχουν κάποιο μητρώο που να έχουν κάποιες προϋποθέσεις που να πρέπει να πληρούν. Όλα αυτά προσπαθούμε να τα βάλουμε σε μια σειρά.

Ένα από αυτά ήρθαμε να συζητήσουμε σήμερα, θα έχουμε τον χρόνο για όλα τα υπόλοιπα, αλλά το να πεις ότι κοίταξε να δεις, βελτίωσέ το, άλλαξέ το, άλλαξέ το σε αυτό το σημείο, προσπάθησε εκεί να είσαι πιο αυστηρός ή εκεί να είσαι πιο επιεικής είναι στο πλαίσιο της λειτουργίας της Δημοκρατίας. Το να έρχεσαι να παρουσιάζεις μια χώρα που κατά τα επίσημα δεδομένα της Ευρωπαϊκής Επιτροπής και του ΟΟΣΑ όχι μόνον της Ευρωπαϊκής Επιτροπής και τα όσα έχει πει και ο Economist για την χώρα όχι μόνο για την οικονομία της, έχει κάνει άλματα προόδου, αιτήματα ενώσεων για την απλή δυσφήμηση που καταργήθηκε, για το ιδιώνυμο αδίκημα της άσκησης βίας κατά δημοσιογράφων που όλα αυτά εφαρμόζονται, για όλα όσα προβλέπει ο EMFA, ο ευρωπαϊκός μηχανισμός για την ελευθερία του τύπου, τα οποία τα εντάσσουμε το ένα μετά το άλλο, ακόμα και για τα swaps (ανταλλαγές) αυτήν την στιγμή υπό επεξεργασία στο Υπουργείο Δικαιοσύνης και οι τελευταίες Οδηγίες που έχουμε από την Ευρώπη ούτως ώστε, να υπάρχει ένα φίλτρο γιατί ναι, είναι ένα αίτημα των ενώσεων. Εμείς δεν πιστεύουμε ότι πρέπει να απαγορεύεται η αγωγή προς Θεού, όποιος πολίτης θέλει να κάνει αγωγή πρέπει να μπορεί να την κάνει, έχει δικαίωμα να την κάνει, αν, όμως, κρίνει από πριν η δικαιοσύνη ότι αυτή η αγωγή είναι καταχρηστική να έχει ένα φίλτρο να μην πηγαίνει να συζητείται. Αυτή, λοιπόν, η αντίφαση επισημάνθηκε.

Κάτι τελευταίο για τα κομματικά ραδιόφωνα για να μιλήσω και για το εφήμερο της πολιτικής αυτά τα δυο έχω σημειώσει ακόμα. Θα σας φέρω ένα παράδειγμα και θα σας απαντήσω και γιατί τώρα. Ένας που δικαιούται φοιτητική εστία δεν πρέπει να είναι φοιτητής; Πρέπει να είναι φοιτητής και μάλιστα την δικαιούται για όσα χρόνια είναι φοιτητής και με μία ανοχή όσο είναι και επί πτυχίω και όσο έχει την φοιτητική ιδιότητα. Αν πάει ένας ο οποίος έχει πάρει πτυχίο ή έχει απωλέσει την φοιτητική ιδιότητα για τον οποιονδήποτε λόγο γιατί επίκεινται και διαγραφές αιώνιων φοιτητών πέραν εξαιρέσεων σοβαρών όπως τα έχει πει το Υπουργείο Παιδείας για να μην υποκαθιστώ τον ρόλο του και πάει αυτή την φοιτητική εστία να την νοικιάσει ή να την πουλήσει, ένας από αυτούς τους ημιπιτσιρικάδες τους 35άρηδες που πάνε και καταλαμβάνουν πανεπιστήμια και κάνουν αυτά τα «ωραία» πράγματα και πλέον φεύγουν απ’ έξω από την Αστυνομία και το βάζουν στα πόδια εσείς αυτό, εσείς αυτό θα το ανεχτείτε;

Το θεωρείτε λογικό να πάτε να νοικιάσετε ή να πουλήσετε κάτι που δεν σας ανήκει και πού ανήκει; Είναι δημόσιο αγαθό, ανήκει στον ελληνικό λαό για αυτό και την διαχείριση των ραδιοφώνων, των συχνοτήτων και του ραδιοφώνου και της τηλεόρασης δεν το αποφασίζει η Κυβέρνηση, το αποφασίζει το ΕΣΡ. Γιατί τώρα; Μάλιστα.

**ΕΛΕΝΗ ΚΑΡΑΓΕΩΡΓΟΠΟΥΛΟΥ(Ειδική Αγορήτρια της ΚΟ «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):**

*Ομιλεί εκτός μικροφώνου.*

**ΠΑΥΛΟΣ ΜΑΡΙΝΑΚΗΣ(Υφυπουργός στον Πρωθυπουργό):** Κάνετε λάθος. Δείτε τις κοινοβουλευτικές διαδικασίες για να ενημερωθείτε.

Γιατί τώρα; Πρώτον, γιατί είναι το πρώτο νομοσχέδιο το οποίο έχω την τιμή να εισάγω. Δεύτερον, γιατί το ίδιο το ΕΣΡ διαπίστωσε ένα νομικό κενό. Έχοντας την ξεκάθαρη διατύπωση ο νόμος ότι την συχνότητα αυτή την έχεις όσο είσαι στη Βουλή, στη συνέχεια ο νόμος δεν έλεγε τι γίνεται όταν δεν είσαι στη Βουλή ούτε το «α» έλεγε ούτε το «ω» έλεγε. Να πω και κάτι γιατί είμαι ξεκάθαρος, γιατί καθόλου φωτογραφικό δεν είναι και ειδικά ως προς το ποιον θέλει να την πάρει την συχνότητα, είναι αδιάφορο, αλλά αυτός που θέλει να την δώσει δεν την δικαιούται να την έχει.

Σε λίγους μήνες -το έχω προσδιορίσει και χρονικά το τέταρτο νομοσχέδιο- αυτό είναι το πρώτο που συζητάμε, έχω σκοπό να εισάγω μαζί με τη Γενική Γραμματεία και τους συνεργάτες μου, αρχικά στο Υπουργικό και συνέχεια στη Βουλή το νομοσχέδιο για τους ραδιοφωνικούς σταθμούς. Εκεί ο προβληματισμός που έχουμ, κατόπιν των αιτημάτων των ενώσεων είναι εάν θα δώσουμε τη δυνατότητα γενικά να υπάρχουν κομματικά ραδιόφωνα για να ξέρετε που είμαστε ή αν θα κρατήσουμε αυτό που ισχύει τώρα όσο είναι στη Βουλή και για να μην έχουν ζήτημα οι εργαζόμενοι προφανώς, να συζητήσουμε για κάποια χρόνια μετά.

Αυτό θα συζητήσουμε με τις ενώσεις, με τα κόμματα και θα φέρουμε στη Βουλή. Άρα, είναι δεδομένο, εκπεφρασμένο ότι σε λίγους μήνες ένα κομματικό ραδιόφωνο που το κόμμα του δεν είναι στη Βουλή δεν θα μπορεί να λειτουργεί. Τι είναι, λοιπόν, πιο τίμιο; Να έλθει εκ των υστέρων, ενώ έχει ανοίξει ένα ραδιόφωνο μία κυβέρνηση που έχει το δικαίωμα να νομοθετεί να το κλείσει ή να πει ότι οι κανόνες είναι αυτοί, ερχόμαστε να νομοθετήσουμε. Δεν υπάρχουν πλέον κομματικά ραδιόφωνα εκτός Βουλής γιατί ο ίδιος ο νόμος ο παλιός το λέει δεν τον αλλάζουμε εμείς. Ίσα ίσα, λοιπόν, αυτό θεωρώ ότι είναι πολύ πιο συνεπές και καθόλου φωτογραφικό.

Είναι πάρα πολύ απλό για να το καταλάβετε ότι όταν λέει ο νόμος ότι όσο είσαι στη Βουλή έχεις τη συχνότητα είναι το δικαίωμα δηλαδή που σου δίνει ο νόμος επειδή έχεις μια νομιμοποιητική βάση, το να έρχεσαι κάποια χρόνια μετά και να πας μάλιστα να κάνεις και αγοραπωλησίες με αυτήν την συχνότητα τότε, αυτό είναι εκτός οποιασδήποτε λογικής και καθόλου φωτογραφικό. Το αντίθετο. Μάλιστα, όποιος θέλει να αγοράσει ραδιόφωνο, αδιάφορο πώς τοποθετείται πολιτικά ή να πάρει μια συχνότητα θα μπορεί πρώτα ο Θεός από τον Νοέμβριο -κάπου εκεί υπολογίζω την ψήφιση του νόμου, εάν εισαχθεί τέλος Σεπτεμβρίου ή τέλος Οκτωβρίου στο Υπουργικό Συμβούλιο- με on - off κριτήρια δηλαδή χωρίς να υπάρχει η διαδικασία του Ινστιτούτου Φλωρεντίας που καταδικάστηκε και ο εν λόγω Υπουργός δηλαδή χωρίς να βάλουμε στον τζόγο τις συχνότητες, αυτό θέλουμε να κάνουμε για να ξέρετε, να πας να πάρεις την συχνότητά σου, η οποία θα του ανήκει για κάποια χρόνια.

Κλείνω με το εφήμερο της πολιτικής. Θα συμφωνήσω μαζί σας. Είναι ο πρώτος κανόνας τον οποίο θεωρώ ότι πρέπει να έχεις στο μυαλό σου, όταν έχεις μία θέση γι’ αυτό και θεωρώ ότι στο τέλος της ημέρας όλα πρέπει να καταλήγουν στους πολίτες, στον σταυρό, στην ψήφο, στις εκλογές και αυτός είναι και ο λόγος, κύριε Τζανακόπουλε, που δεν θέλω να είμαι ένας ακόμα πολιτικός χωρίς ένσημα. Θεωρώ ότι το πιο σημαντικό είναι να έχεις μια επαγγελματική ιδιότητα γιατί όντως η πολιτική είναι εφήμερη. Όσο διαρκεί η πολιτική θεωρώ ότι πρέπει εκεί που ανήκεις να υπερασπίζεσαι το σωστό και το δίκαιο και όταν δέχεσαι συκοφαντίες και μάλιστα με έντονο τόνο, να απαντάς. Ένας, λοιπόν, από τους λόγους που το κάνω αυτό και δεν κρύβομαι ειδικά στα δύσκολα και ειδικά στους μήνες που βράζει ο τόπος από τα κόμματα και οι συκοφαντίες φτάνουν στο σημείο ακραίων κατηγοριών είναι και αυτός. Γι’ αυτό και δεν κρύφτηκα ποτέ. Γι’ αυτό θα συνεχίσω να απαντάω.

Ευχαριστώ πολύ, κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ευχαριστώ, κύριε Υπουργέ.

Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’», κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»):** Θα τοποθετηθούμε αναλυτικά στην Ολομέλεια.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Μάλιστα. Ευχαριστώ, κύριε Ρούντα.

Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ. Θα μιλήσω από τη θέση μου.

Κύριε Μαρινάκη, δεν ξέρω πώς αντιλαμβάνεστε το τι σημαίνει να υπερασπίζεται κάποιος από την θέση που έχετε το σωστό και το δίκαιο. Θίξατε πάρα πολλά θέματα απαντώντας στον κύριο Τζανακόπουλο, μακάρι να είχαμε τον χρόνο να τα απαντήσουμε και να τα συζητήσουμε.

Εγώ θα σας απαντήσω για το πολύ ευαίσθητο θέμα της παιδείας, τις διαγραφές φοιτητών και τον τρόπο που αντιλαμβάνεστε την καταστολή και τη βία μέσα στα Πανεπιστήμια με το ψήφισμα ανοιχτής συνέλευσης πανεπιστημιακών ερευνητριών και ερευνητών για την συνεχιζόμενη σφαγή στην Γάζα την οποία επιμελώς αγνοείται σε επίπεδο κυβερνητικής πολιτικής γιατί δεν τοποθετήστε ουσιαστικά, με λήψη μέτρων ως προς αυτήν και με καταδίκη του ηγέτη του Ισραήλ, του Νετανιάχου.

Το συγκεκριμένο ψήφισμα καταδικάζει το έγκλημα κατά της ανθρωπότητας και την πραγματική εθνοκάθαρση σε βάρος των Παλαιστινίων. Το υπογράφουν 549 ακαδημαϊκοί, διδάκτορες, καθηγητές πανεπιστημίων σε όλη την χώρα, τιμά τον κόσμο του πνεύματος, των γραμμάτων και της παιδείας που αντιλέγει ουσιαστικά στην πολιτική σας.

Χθες συνέβη μια άλλη αποτρόπαιη πράξη του Ισραήλ, η επέκταση του πολέμου στη Μέση Ανατολή. Δεν σας ακούσαμε να πάρετε θέση ακόμα μια φορά σας βλέπουμε σιωπηλούς παρατηρητές στα εγκλήματα του γενοκτόνου κράτους, στον ίδιο χρόνο που εξελίσσεται η μεγάλη πορεία προς την Γάζα στην οποία συμμετέχουν Έλληνες εθελοντές, ξεκινώντας από το «Ελ. Βενιζέλος» και χθες και προχθές, αφού υπέστησαν ένα μέρος αυτών εμπόδια και παράνομη κράτηση από το αυταρχικό κράτος το απαρτχάιντ του Ισραήλ. Ωστόσο, σήμερα το πρωί γίναμε μάρτυρες ειδήσεων που αναπαράγουν οι μίσθαρνοι δικοί σας δημοσιογράφοι σε κάποια Μέσα Μαζικής Ενημέρωσης παρουσιάζοντας το περιεχόμενο της χθεσινής συζήτησης με έναν εντελώς στρεβλό τρόπο.

Καταρχάς να πω ότι δεν εισέβαλε στην Αίθουσα η κυρία Κωνσταντοπούλου, όπως παρουσιάζεται, η κυρία Κωνσταντοπούλου ως Πρόεδρος κόμματος είναι και μέλος της συγκεκριμένης Επιτροπής, ήρθε στη συνεδρίαση γιατί οφείλει να είναι εδώ, ενώ άλλοι πρόεδροι κομμάτων δεν το κάνουν και συμμετείχε με τον δικό της τρόπο, τον αξιοπρεπή τρόπο από θέση Προέδρου θίγοντας τα κακώς κείμενα.

Δεύτερον, οι φορείς που καλέσατε κλήθηκαν την αμέσως προηγούμενη ημέρα κατόπιν προσυνεννόησης και ήταν πρόταση ουσιαστικά της δύναμης της πλειοψηφίας, οι δικοί σας εκλεκτοί για τους οποίους συναίνεσε η μείζονα Αντιπολίτευση, δεν αντιλέγω. Δεν καλέσατε, όμως, κανέναν από τους φορείς τους οποίους εμείς προτείναμε αρχικά. Τουλάχιστον, πέντε από τους φορείς μεταξύ των οποίων οι Human Rights Watch, ο Συνήγορος του Πολίτη, η Αρχή Διασφάλισης του Απορρήτου των Επικοινωνιών, η Διεθνής Αμνηστία δεν προσκλήθηκαν και δεν προσκλήθηκαν γιατί δεν είναι αρεστοί σε εσάς ούτε θέλατε να ακουστούν αυτά που είχαν να πουν.

Ένα άλλο που αναπαράγεται από τα μέσα επιτέλους, είναι ότι αυτή η συνεδρίαση ήταν οπωσδήποτε προγραμματισμένη να γίνει την ημέρα απεργίας των δημοσιογράφων κάτι στο οποίο αντιλέξαμε και δεν το δεχτήκατε. Οι ημέρες των συνεδριάσεων, κύριοι δημοσιογράφοι, ορίζονται επειδή το επιλέγει η Επιτροπή, τα μέλη της. Η δύναμη της πλειοψηφίας πρότεινε να γίνει τη συγκεκριμένη μέρα απαρέγκλιτα. Αντιλέξαμε σε αυτό και ο αντίλογός μας δεν έγινε αποδεκτός, δεν ήταν κάτι που δεν μπορούσε να γίνει αλλιώς.

Βεβαίως, είναι πολλά τα εκατομμύρια που χαρίζετε στα Μέσα Μαζικής Ενημέρωσης και αντιλαμβανόμαστε όλοι την κρυμμένη ρίζα του παγόβουνου. Μην ομνύετε, λοιπόν, στο όνομα της δημοσιότητας και της διαφάνειας γιατί δεν σας αντιπροσωπεύει. Έχετε ως Κυβέρνηση υιοθετήσει ένα άτυπο και ανομολόγητο συμβόλαιο με την τέταρτη εξουσία της ενημέρωσης που ελέγχετε ώστε να επικουρούν το έργο της διαμόρφωσης όρων κοινωνικής συναίνεσης στη βάση τριγωνικής σχέσης διαπλοκής και ανοχή, το μεγάλο κεφάλαιο που λανσάρεται από τα μέσα μαζικής ενημέρωσης στοχεύει στην εξασφάλιση της κοινωνικής ανοχής, στην κατασπατάληση και ιδιοποίηση δημοσίου πλούτου παρέχοντας ανταλλάγματα στη βάση της κοινωνικής πυραμίδας βεβαίως. Η δική σας ανάπτυξη την οποία θίξατε πιο νωρίς, με αυτούς τους όρους τους δημοσιονομικούς που λανσάρετε επίσης, μέσω των ίδιων Μέσων Μαζικής Ενημέρωσης των καλών κατ’ όνομα μόνον πραγματικά κατ’ όνομα, τα νούμερα καλπάζουν ως προς τη φτωχοποίηση του λαού των Ελλήνων, βρίσκεται σε μεταίχμιο νομιμότητας και παρανομίας. Αυτό στηρίζεται, φυσικά, από τα Μέσα Μαζικής Ενημέρωσης που περιορίζουν τη δημοσιογραφική ελευθερία ώστε οι μεθοδεύσεις σας να μην είναι ορατές και μαζί με την αθεατότητά τους να εξασφαλίζεται ατιμωρησία.

Προς τι η απαίτηση να εμπίπτουν στον έλεγχο των ελεγκτών στους οποίους αναφέρεται το παρόν νομοσχέδιο, η λίστα των συνδρομητών ουσιαστικά, των εφημερίδων; Σας καλούμε να αποσύρετε τη διάταξη που δεν αποσκοπεί παρά στην εκβίαση και απειλή δια έκνομων κυβερνητικών παρεμβάσεων όταν δεν είναι αρεστή η παραγόμενη είδηση. Η Ένωση Ιδιοκτητών Ημερησίων Επαρχιακών Εφημερίδων αναφέρει ότι δεν εφαρμόζεται η ισχύουσα νομοθεσία για τη διοχέτευση του 30% της κρατικής διαφήμισης στα περιφερειακά μέσα με τον νόμο 2328/1995. Επίσης, περισσότερες δημοσιογραφικές ενώσεις καταγγέλλουν ότι δεν διασφαλίζεται υγιής ανταγωνισμός ούτε θωρακίζεται το δημοσιογραφικό λειτούργημα χωρίς σαφές διατάξεις που ορίζουν υποχρεώσεις και δικαιώματα περιφερειακών εφημερίδων, γεγονός που σήμερα παραμένει ζητούμενο παρά τις ενέργειες που έχουν γίνει τα τελευταία 30 χρόνια.

Άλλο θέμα που θίγουν οι επαγγελματίες δημοσιογράφοι που δρουν στο πεδίο και αντιλαμβάνονται τη διαδικασία καλύτερα από τον καθένα μας, είναι ότι η ύπαρξη μητρώου και υπό μητρώου δεν θα προσφέρει ουσιαστικά αποτελέσματα παρά μόνο σύγχυση και επικάλυψη. Ζητούμενο επίσης, είναι για τη συνέχιση λειτουργίας περιφερειακών και τοπικών εφημερίδων η λήψη μέτρων ρύθμισης οφειλών των σχετικών επιχειρήσεων στα ασφαλιστικά ταμεία, η περικοπή τόκων, η διαγραφή μέρους του κεφαλαίου με παράλληλη μακροπρόθεσμη ρύθμιση 120 δόσεων.

Ξέρετε πολύ καλά πώς να εξαφανίζετε από τον κόσμο των επιχειρήσεων τους πάντες όταν υπάρχουν οφειλές στις τράπεζες και μένουν αρρύθμιστες οι οφειλές τους τόσο σε αυτές με τις παράλογες ληξιπρόθεσμες απαιτήσεις που από τους τόκους έχουν δημιουργήσει τεράστια ποσά τα οποία δεν μπορούν να εξοφλήσουν όσοι οφείλουν και ξέρετε πολύ καλά επίσης, τι κάνετε με τα ασφαλιστικά ταμεία και με τις εταιρείες, τις λεγόμενες εισπρακτικές που έχετε εισάγει, με σκοπό να διοχετεύσετε και αυτή την ύλη, τη χρηματική, σε πλειστηριασμούς και σε όσους δρουν στο πεδίο των πλειστηριασμών σε συνέχεια και σε συνάφεια με τα τραπεζικά πιστωτικά ιδρύματα.

Η Ένωση Περιφερειακού Τύπου Ελλάδας στηλιτεύει μάλιστα ότι στον αντίποδα της ανάγκης για στήριξη των Μέσων Ενημέρωσης της Περιφέρειας η Πολιτεία με δυσκολία και ζυμώσεις ατέρμονες προβαίνει στην ανανέωση δημοσίευσης διακηρύξεων έργων στις εφημερίδες της Περιφέρειας. Η τελευταία παράταση έχει δοθεί και λήγει στις 31/12/2025.

Χθες υποσχεθήκατε ότι θα γίνει μόνιμο μέτρο για να απολαύσετε την ευαρέσκεια των παρευρισκομένων εδώ που είχατε προσκαλέσει. Γιατί αυτό το ανακοινώνετε για το μέλλον και δεν τροποποιείτε από τώρα το παρόν νομοσχέδιο αποδεχόμενοι μία διάταξη που είναι σχετική με το αντικείμενό του, ενώ στο ίδιο νομοσχέδιο υπάρχουν διατάξεις, οι οποίες δεν έχουν καμία σχέση με το αντικείμενό του όπως είναι οι διατάξεις για την κυβερνοασφάλεια; Τελευταίες διατάξεις, οι οποίες εμφιλοχωρούν με τον τρόπο που το κάνετε σε όλα τα νομοσχέδια, για να καλύψετε συγκεκριμένες ανάγκες κάθε φορά, ενώ στο παρόν νομοσχέδιο θα έπρεπε να συγκαταλέξετε αυτό το οποίο υποσχεθήκατε χθες. Άμεσα, όχι ανακοίνωση για το μέλλον για να εξασφαλίσετε το ευνοϊκό κλίμα.

Βεβαίως, αυτό που αφορά στην ενίσχυση του Περιφερειακού Τύπου συμβαίνει σε μια εποχή που κατ’ επίφαση και μόνο αναφέρεται όχι μόνο γιατί δεν το θεσπίζετε από τώρα και το τάζετε για το μέλλον, αλλά γιατί στην Περιφέρεια η εικόνα που επικρατεί είναι τραγική. Έχετε καταργήσει εφορίες, έχετε καταργήσει κτηματολογικά γραφεία, υποθηκοφυλακεία, ειρηνοδικεία. Το δημογραφικό πρόβλημα καλπάζει, η μετανάστευση είναι ένα ζήτημα που επίσης συντελεί στην απομείωση του πληθυσμού της Περιφέρειας άρα, σε λίγο δεν ξέρω κατά πόσο θα υπάρχει ανάγκη ή δυνατότητα ύπαρξης του Περιφερειακού Τύπου σε τόπους όπου οι άνθρωποι θα έχουν απομείνει πάρα πολύ λίγοι να στελεχώνουν χωριά, να δημιουργούν τις προϋποθέσεις για αστική ανάπτυξη ή για ενημέρωση.

Ότι φροντίζετε για την επίλυση του προβλήματος της ανεργίας με τον αριθμό δημοσιογράφων που υποχρεώνετε να εργάζονται σε Μέσο Ενημέρωσης, ώστε να είναι αποδεκτή η εγγραφή τους στο σχετικό Μητρώο καταλαβαίνετε ότι προσκρούει στην πραγματικότητα της χώρας που αντιμετωπίζει από την κατάθλιψη μέχρι την ακρίβεια ως αναχώματα στην ευημερία, στην ειρήνη και την αρμονία στη συνύπαρξη.

Θα μιλήσω για πολύ λίγο ακόμα, μισό λεπτό, κύριε Πρόεδρε, για αυτό, το οποίο αναφέρετε στο υπόμνημα του Συνδέσμου Ημερησίων Περιφερειακών Εφημερίδων ότι οι περισσότερες κρατικές επιδοτήσεις που πολλές φορές στην πραγματικότητα, νοθεύουν τον ανταγωνισμό και αυτό πλήττει φυσικά, την πολυφωνία και τον πλουραλισμό και την ελευθεροτυπία και συγκαταλέγεται στη μεθόδευση αυτή το γεγονός ότι υπό τα δικά σας σώματα έχουν ενταχθεί στο μητρώο ανύπαρκτες εφημερίδες. Αυτό καταγγέλλουν. Αυτό δεν εγείρει σοβαρά ερωτηματικά για τον ρόλο που επιτελούν τέτοιου είδους ρυθμίσεις; Πώς γίνεται να υπάρχει εφημερίδα που έχει ενταχθεί στο Μητρώο Έντυπου Τύπου, αλλά δεν τυπώνει ούτε ένα φύλλο; Δεν σας απασχολεί; Δεν δημιουργεί ένα ζήτημα διαφάνειας και νομιμότητας το γεγονός ότι ενισχύετε εφημερίδες οι οποίες είναι ανύπαρκτες στην πραγματικότητα, ενώ στον ίδιο χρόνο το Free Press το εμποδίζετε στην κυκλοφορία του, επιβάλλοντας το 0,01 ως αναγκαίο ποσόν που πρέπει να αναγράφεται για να μπορεί να κυκλοφορήσει δωρεάν; Αυτό κάθε άλλο νομίζω ότι στηρίζει την ελευθεροτυπία, την ενημέρωση και την ανάγκη για πλουραλισμό και για υγιή ανταγωνισμό. Ευχαριστώ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η ανεξάρτητη βουλευτής, κυρία Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κ. Πρόεδρε. Θα είμαι πολύ σύντομη.

Επειδή ο κ. Υπουργός μίλησε περί πολιτικού ύφους και ήθους με όλο το σεβασμό στο θεσμό που υπηρετεί, η ενίσχυση της δημοσιότητας και της διαφάνειας την εποχή των Κυβερνήσεων Μητσοτάκη με τη γνωστή λίστα Πέτσα, την 108η θέση στην αξιολόγηση της ελευθερίας του Τύπου στη χώρα, το Predator, το σκάνδαλο ΟΠΕΚΕΠΕ, την Ομάδα Αλήθειας και το πρόσφατο κλείσιμο ενός μάλλον μη αρεστού στη Νέα Δημοκρατία, αφού δεν παπαγάλιζε την κυβερνητική προπαγάνδα τηλεοπτικού σταθμού φαντάζει κακόγουστο αστείο στον μέσο συνετό άνθρωπο.

Αν δεν είναι κακόγουστο αστείο, θα ήταν σίγουρα φαρσοκωμωδία. Θα μπορούσα να πω πολλά, αλλά δεν θα τα πω γιατί σέβομαι τον χρόνο όλων. Θα πούμε πολλά στην Ολομέλεια, αν μας δοθεί η ευκαιρία.

Κάποια ερωτήματα απλά, τα οποία θέτω υπόψιν όλων, όχι μόνον του κυρίου Υπουργού. Με ποια αδιάβλητα και αντικειμενικά κριτήρια κατανεμήθηκαν και κατανέμονται ακόμα και τώρα οι κρατικές διαφημίσεις και ενισχύσεις. Ειλικρινά, πιστεύουμε ότι καταπολεμά το νομοσχέδιο τις πελατειακές σχέσεις που αναπτύσσονται μεταξύ ιδιοκτητών μέσων μαζικής ενημέρωσης με την εξουσία και θέτουν σε άμεσο κίνδυνο τον πλουραλισμό των μέσων και την ανεξαρτησία της δημοσιογραφίας; Ειλικρινά πιστεύουμε μέσα σε αυτήν την Αίθουσα ότι εξυπηρετείται η ελευθεροτυπία και η διαφάνεια; Ειλικρινά πιστεύουμε ότι θωρακίζεται ο ρόλος των δημοσιογράφων και των μέσων μαζικής ενημέρωσης από τις κυβερνητικές επιρροές και τις πιέσεις μέσω της στοχευμένης κατανομής των κρατικών πόρων ή μήπως συνεχίζεται η υπονόμευση της πολυφωνίας μέσω της εργαλειοποίησης της ενημέρωσης υπέρ του κυβερνητικού κυρίαρχου αφηγήματος τα συστηματικά φαινόμενα χειραγώγησης λογοκρισίας και οικονομικής εξάρτησης των μέσων μαζικής ενημέρωσης; Από την στιγμή δε που το εν λόγω νομοσχέδιο δεν διασφαλίζει τα ανωτέρω, κύριε Πρόεδρε και κυρίες και κύριοι συνάδελφοι, δεν μπορούμε να μιλάμε καν για διαφάνεια πόσο μάλλον για την ενίσχυσή της.

Δημοκρατία δεν υπάρχει χωρίς ελεύθερο και ανεξάρτητο Τύπο και όταν απειλείται η ελευθεροτυπία απειλείται η ίδια η δημοκρατία. Το δικαίωμα στην πλήρη αντικειμενική πληροφόρηση είναι βασικό δικαίωμα του πολίτη προκειμένου να μπορεί να ασκεί ουσιαστικό έλεγχο στην εξουσία. Όταν αυτό δεν υπάρχει, δεν υπάρχει λογοδοσία και έλεγχος αντί, λοιπόν, να αποτελέσει η συζήτηση του νομοσχεδίου εφαλτήριο για να θωρακίσουμε την ελευθερία του Τύπου στη χώρα και τον πλουραλισμό της τέταρτης εξουσίας, έχουμε ένα σχέδιο νόμου που για ακόμη μία φορά είναι αποσπασματικό κατά την συνήθη πρακτική της Κυβέρνησης με την αιτιολογία δικαιολογία ότι διορθώνουμε τα λάθη μας και τις αστοχίες μας.

Σας λέμε επομένως και τώρα ότι το νομοσχέδιο αυτό θεωρούμε ότι δεν αντιμετωπίζει τον πυρήνα των στρεβλώσεων, δεν θεσπίζει διαφανή ξεκάθαρα μετρήσιμα και αντικειμενικά κριτήρια για την πρόσβαση στην κρατική διαφήμιση.

Σχετικά με τα άρθρα 5 και 10, θεωρούμε ότι δεν λαμβάνει υπόψη τις ειδικές συνθήκες λειτουργίας του περιφερειακού και τοπικού Τύπου με αποτέλεσμα να ενισχύεται η ανισότητα ανάμεσα σε πανελλαδικά και περιφερειακά μέσα μαζικής ενημέρωσης. Δημιουργεί ένα γραφειοκρατικό σύστημα, που μπορεί να αποτελεί σημαντικό εμπόδιο για μικρά τοπικά και κυρίως ανεξάρτητα μέσα.

Σχετικά με τα άρθρα 16, 18, 22, 27 θεωρούμε ότι δεν κατοχυρώνει την ανεξαρτησία των εποπτικών μηχανισμών και των επιτροπών ελέγχου αντ’ αυτού δημιουργείται υπερσυγκέντρωση αρμοδιοτήτων και ελέγχου στο Υπουργείο. Αναρωτιόμαστε πόσο ανεξάρτητο και αντικειμενικό ή πόσο διαφανές είναι αυτό το σχήμα, διότι πολύ απλά λέμε ότι η ενημέρωση είναι δημόσιο αγαθό και πυλώνας της δημοκρατίας. Κάθε νομοσχέδιο που αφορά στην ελευθερία του Τύπου πρέπει να υπακούει και να προάγει τις αρχές της δημοκρατίας, της πολυφωνίας και της κοινωνικής λογοδοσίας. Δεν νοείται λειτουργία του δημοκρατικού πολιτεύματος χωρίς κατοχυρωμένη, ανεξάρτητη, πολύπλευρη ενημέρωση χωρίς εγγυήσεις διαφάνειας, λογοδοσίας και ελέγχου χωρίς θεσμούς που προστατεύουν, αλλά δεν ελέγχουν την πληροφόρηση και που σε κάθε περίπτωση δεν προάγουν αποκλειστικά την μονομερή ή κατευθυνόμενη ενημέρωση. Τα υπόλοιπα στην Ολομέλεια. Ευχαριστώ πολύ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κύριος Υφυπουργός.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Ευχαριστώ, κύριε Πρόεδρε. Ευχαριστώ για τις παρατηρήσεις και δεσμεύομαι και στην πορεία θα καταλάβετε κάποια που ενδεχομένως να τα εντάξουμε και στην τελική διατύπωση του νόμου προς ψήφιση στην Ολομέλεια.

Θα ήθελα να δώσω κάποιες απαντήσεις σε κάποιες επισημάνσεις στα άρθρα. Έγινε πολλή συζήτηση για το σημαντικό άρθρο 5. Όπως διαπιστώσατε και χθες από τις εισηγήσεις των Ενώσεων ουσιαστικά υπήρχαν εισηγήσεις που έλεγαν ότι τα άρθρα είναι ελαστικά, υπήρχαν άλλες εισηγήσεις που έλεγαν ότι είναι αυστηρά. Οι περισσότερες έλεγαν ότι ήταν αυστηρά, αλλά ουσιαστικά είναι δύο οι Ενώσεις συν μία τρεις οι Ενώσεις των Περιφερειακών Εφημερίδων οπότε έχει βαρύτητα προφανώς και η μία στις τρεις δηλαδή, δεν είναι μία στις δέκα, είναι μία στις τρεις. Εκεί, λοιπόν, εμείς προσπαθούμε να ισορροπήσουμε και να βρούμε το σωστό και το δίκαιο γι’ αυτό και άμα δείτε από τα δύο χρόνια αποκλεισμού το πάμε στους έξι μήνες για την περίπτωση που κάτι βρεθεί στον έλεγχο, κάποια προϋπόθεση που τέλος πάντων δεν πληρείται και στην υποτροπή το πηγαίνουμε στα δύο χρόνια. Άρα, ουσιαστικά κάνουμε πιο ελαστικό το καθεστώς της ποινής από τα 2 χρόνια που ίσχυε στους 6 μήνες, αλλά στην περίπτωση υποτροπής το πάμε στα 2 χρόνια.

Εδώ επίσης, δίνουμε και την δυνατότητα -κάτι το οποίο δεν υπήρχε- να υπάρχει δυνατότητα ουσιαστικά να προσαρμοστούν σε κάτι το οποίο δεν πληρείται, κάτι το οποίο μέχρι πρότινος δεν ίσχυε δηλαδή, 20 ημέρες για να συμπληρώσει τυχόν παραλείψεις κάποιος ο οποίος δεν θα έμπαινε στο μητρώο αν δεν τις συμπλήρωνε. Είναι κάτι το οποίο δεν ίσχυε και τώρα το έχουμε βάλει. Άρα, ουσιαστικά και εδώ είναι μία διάταξη που δείχνει την πρόθεση να μπουν στο μητρώο οι Εφημερίδες. Θα σας δώσω και κάποια στατιστικά στην συνέχεια,.

Έχει γίνει πολύ κουβέντα ξανά, ετέθη το θέμα μα, γιατί δεν το κάνετε σήμερα αυτό το πολύ σημαντικό αίτημα των δημοσιεύσεων για τον Περιφερειακό Τύπο το 30% κ.τ.λ.. Αυτό είναι κάτι το οποίο έχουμε ανακοινώσει είναι διάταξη η οποία έχει ήδη προγραμματισθεί να μπει στο αμέσως επόμενο νομοσχέδιο του Υπουργείου Ανάπτυξης, δηλαδή μιλάμε για την επόμενη εβδομάδα και είναι η μονιμοποίηση των υποχρεωτικών δημοσιεύσεων ζήτημα ζωτικό για τον Περιφερειακό Τύπο. Είναι επισπεύδον του Υπουργείου Ανάπτυξης και είναι η προϋπόθεση και το βασικό αίτημα των Μέσων. Για να καταλάβετε, έχει ολοκληρωθεί η διαβούλευση για το συγκεκριμένο νομοσχέδιο άρα, δεν θα αργήσει η ψήφισή του για να κάνουμε και τις αλλαγές στην συνέχεια στον ν.3548 του 2007 που είναι και άλλα αιτήματα τα οποία έχουν για τις τεχνικές προδιαγραφές εκτύπωσης και όλα τα υπόλοιπα.

Όλα αυτά, που είτε βγουν με ΚΥΑ είτε στις επόμενες αλλαγές, για όλα αυτά θα προηγηθεί και διαβούλευση με τον Περιφερειακό Τύπο. Άρα, δεν είναι μία υπόσχεση για επόμενα νομοσχέδια όχι, στα επόμενα δικά μας νομοσχέδια θα μπουν οι αλλαγές του ν.3548 του 2007. Η μονιμοποίηση των υποχρεωτικών δημοσιεύσεων είναι στο προσεχές προς ψήφιση νομοσχέδιο του Υπουργείου Ανάπτυξης άρα, δεν είναι μία δέσμευση, είναι μια ανακοίνωση νομοθέτησης από το Υπουργείο Ανάπτυξης ως συναρμόδιου Υπουργού λόγω της αρμοδιότητας που έχω για τον Περιφερειακό Τύπο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Για την κυβερνοασφάλεια;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Για την κυβερνοασφάλεια θα απαντήσει ο κ. Παπαστεργίου στην Ολομέλεια. Εδώ υπήρχε νομοσχέδιο του Υπουργείου Ανάπτυξης, ο επισπεύδων Υπουργός για τις δημοσιεύσεις είναι ο Υπουργός Ανάπτυξης, αλλά έχω και εγώ συναρμοδιότητα επειδή μιλάμε για τον Περιφερειακό Τύπο. Είχε γίνει, λοιπόν, συνεννόηση με το Υπουργείο Ανάπτυξης είναι έτοιμη η διάταξη και θα ψηφιστεί τις επόμενες εβδομάδες στη Βουλή.

Στο θέμα του κ. Παπαστεργίου είναι άλλη περίπτωση, είναι κάποιες επείγουσες διατάξεις. Λέω, η μία περίπτωση είναι βασική αρμοδιότητα του Υπουργείου Ανάπτυξης μπορεί να αφορά τον Περιφερειακό Τύπο, αλλά αυτό που έχει να κάνει με τις δημοσιεύσεις, το σωστό νομοθετικά ήταν να μπει σε δικό του νομοσχέδιο. Εφόσον υπήρχε νομοσχέδιο στο οποίο έχει τελειώσει η δημόσια διαβούλευση, μπαίνει στο Υπουργείο Ανάπτυξης εγώ είμαι συναρμόδιος στο θέμα των δημοσιεύσεων ως έχων την αρμοδιότητα για τον Τύπο. Οι διατάξεις του κ. Παπαστεργίου μπαίνουν ως επείγουσες διατάξεις σε ένα δικό μας νομοσχέδιο και θα τις αναλύσει στην Ολομέλεια. θα δώσει όλες τις απαντήσεις στην Ολομέλεια ο κ. Παπαστεργίου για όλες τις επιμέρους απορίες.

Ως προς το πεδίο εφαρμογής ήδη με αυτές τις διατάξεις στο άρθρο 10 διευρύνεται το πεδίο εφαρμογής για την ένταξη περισσότερων μορφών Μέσων στο Μητρώο Ηλεκτρονικού Τύπου όπως είναι οι ιστοσελίδες ραδιοφωνικών και τηλεοπτικών σταθμών, οι ιστοσελίδες που έχουν τα podcasts -δεν υπάρχει κάποια μετάφραση σε αυτό- τα newsletters στα ενημερωτικά δηλαδή σημειώματα, μπαίνουν στο μητρώο δηλαδή διευρύνουμε το μητρώο και είμαστε και ανοικτοί σε περαιτέρω διάλογο με τους ενδιαφερόμενους για να δούμε και τυχόν άλλες περιπτώσεις, αλλά αυτά είναι αιτήματα των Ενώσεων τα οποία ικανοποιούμε.

Άκουσα παρατηρήσεις περί της δυνατότητας ενστάσεων και ότι δεν υπάρχει δυνατότητα ενστάσεων. Σπεύδω να υπενθυμίσω ότι δεν είναι ένας νέος νόμος που κάνει κάτι εξ υπαρχής είναι ένας νόμος που κάνει τροποποιήσεις σε έναν υπάρχοντα νόμο που είναι ο ν.5005/2022. Ενστάσεις, λοιπόν, προβλέπονται εξ αρχής στα άρθρα 9 και 15 του ν.5005/2022 τα οποία δεν τροποποιούμε άρα, ίσχυαν οι ενστάσεις, η διαδικασία των ενστάσεων και ισχύει και όχι μόνον προβλέπονται, αλλά γίνονται κανονικότατα και μάλιστα, θεσπίζουμε πλέον και πλαίσιο υποβολής ένστασης σε ό,τι αφορά το Υπομητρώο Περιφερειακού Τύπου δηλαδή διευρύνουμε την δυνατότητα ενστάσεων. Άρα, υπήρχε και το διατηρούμε και το διευρύνουμε ως προς το Υπομητρώο Περιφερειακού Τύπου. Ξαναλέω άρθρα 9 και 15 του ν.5005/2022.

Είπε νομίζω η κυρία Τσαπανίδου, εκπροσωπώντας το ΣΥΡΙΖΑ ότι δεν έχουμε κανένα ανεξάρτητο φίλτρο το οποίο να εμπλέκεται σε όλη αυτήν την διαδικασία και είναι μόνο. Καταρχάς, τους ελέγχους και όλα όσα αναφέρουμε τους κάνουν υπηρεσιακοί παράγοντες, δηλαδή παράγοντες της Γενικής Γραμματείας, μόνιμοι υπάλληλοι χωρίς την αποφασιστική αρμοδιότητα ή την δική μας εμπλοκή.

Εμείς τι κάνουμε; Όπως κάνει κάθε φορά η εκτελεστική εξουσία με την ψήφο της νομοθετικής εξουσίας διαμορφώνουμε το πλαίσιο. Το αν, λοιπόν, πληροί ή όχι τις προδιαγραφές τις οποίες εμείς έχουμε ορίσει από τη νομοθέτηση μας με την ψήφο των Βουλευτών του Ελληνικού Κοινοβουλίου, αυτό το κρίνει η υπηρεσία δεν το κρίνει η Κυβέρνηση. Είναι κάποια αντικειμενικά κριτήρια τα οποία έχουν ψηφιστεί από την Βουλή και αν τα πληροί κάποιος είναι στο Μητρώο εάν δεν τα πληροί δεν είναι στο Μητρώο.

Όμως, υπάρχει και η Επιτροπή Δεοντολογίας η οποία είχε 9 μέλη και εκείνοι κρίνουν όλα τα ζητήματα περιεχομένου και κάποια θέματα πέραν των πολύ τυπικών που έχει εκπροσώπους των δημοσιογράφων, ιδιοκτητών των μέσων, ακαδημαϊκών τους οποίους ορίζουν οι ίδιοι οι φορείς, Πρόεδρός της είναι ο Πρόεδρος του Ιδρύματος Μπότση, ενώ η επιτροπή ήδη λειτουργεί για τρίτη χρονιά με τη νέα σύνθεση της οποίας η θητεία είναι διετής.

Δημοσιοποίηση στοιχείων ιδιοκτησίας και διευθυντών, διευθυντών σύνταξης. Ετέθη ένα θέμα μα, είναι δυνατόν να δημοσιοποιούνται τα στοιχεία ενός ιδιοκτήτη, ενός μέσου κ.λπ., το θεωρώ κορωνίδα της διαφάνειας. Αλίμονο, εάν δεν δημοσιοποιούνταν τα στοιχεία του ιδιοκτήτη ενός μέσου όπως συμβαίνει με όλες τις επιχειρήσεις σε αυτήν την χώρα. Όπως υπάρχει απόλυτη ελευθερία του λόγου πρέπει να ξέρουν όσοι εκφράζουν τον λόγο όπως ισχύει και με όλους μας ότι αν κάτι γραφτεί συκοφαντικό πρέπει να ξέρει ο πολίτης που θεωρεί ότι συκοφαντείται σε ποιον ανήκει το μέσον το οποίο τον συκοφαντεί κατά την κρίση του πολίτη. Είναι απαραίτητο, δηλαδή δεν μπορώ να φανταστώ πως γίνεται να συζητάμε για διαφάνεια, εάν δεν ξέρουμε το κάθε site, η κάθε εφημερίδα σε ποιον ανήκει και όχι μόνον σε ποιον ανήκει, αλλά και κάποια απαραίτητα στοιχεία δημοσιότητας για τους ανθρώπους, οι οποίοι το λειτουργούν. Για αυτό και βάζουμε και την ανυπόγραφη δημοσιογραφία για να ξέρει ο καθένας που γράφει κάτι ότι αυτό το οποίο γράφει θα αξιολογηθεί από αυτόν στον οποίο στρέφεται και μάλιστα, έχουμε καταργήσει και την απλή δυσφήμηση για να μιλάμε μόνον για περιπτώσεις συκοφαντικής δυσφήμισης. Ούτως ή άλλως το προβλέπει και ο Ευρωπαϊκός Κανονισμός για την Ελευθερία των Μέσων Μαζικής Ενημέρωσης (EMFA) και μάλιστα, είναι και κάτι που μέχρι και οι εκθέσεις που επικαλείται συχνά η Αντιπολίτευση αναγνωρίζουν ως θετικό δηλαδή, οι πολίτες να ξέρουν ποιος έχει και ποιος διευθύνει κάθε μέσον που τον ενημερώνει και οι δημοσιογράφοι -πολύ βασικό- να γνωρίζουν και τον εργοδότη τους γιατί στο παρελθόν αυτό δεν συνέβαινε πάντοτε.

Τώρα για τη Γενική Γραμματεία σας απάντησα, είναι δημόσια υπηρεσία με πολλές δεκαετίες ζωής και έχει μόνιμα στελέχη τα οποία δεν αλλάζουν με βάση τις κυβερνήσεις, οι οποίες είναι ή δεν είναι στην εξουσία. Για το πλαίσιο των κυρώσεων σας απάντησα και μάλιστα το επεκτείναμε και το θέμα των ενστάσεων για το Υπομητρώο Τύπου και υπάρχει πλέον και η δυνατότητα προσαρμογής μέσα σε 20 ημέρες. Όλα αυτά τα απάντησα.

Τώρα για την ρητορική ότι αποκλείονται μέσα δηλαδή ότι είναι αυστηρός ο νόμος, 385 έντυπα και 569 ιστοσελίδες είναι σήμερα ενταγμένες στα Μητρώα, είναι περίπου το 80% επί του συνόλου. Αυτό δείχνει θεωρώ ότι αυτά τα οποία προβλέπονται στον νόμο είναι σωστά δηλαδή υπάρχει ένα ποσοστό που δεν πληροί κάποιες θεωρώ υποτυπώδεις προδιαγραφές και υπάρχει και ένα πολύ μεγάλο ποσοστό το οποίο είναι μέσα. Δεν μπορώ να θεωρήσω ειδικά σε επίπεδο εφημερίδων ότι είναι μεγαλοϊδιοκτήτες και τα μεγάλα ψάρια 8 στις 10 εφημερίδες, 385 έντυπα σε όλη την Ελλάδα.

Εγώ ακούω αυτό το οποίο λέτε εσείς, κύριε Μπιάγκη, ίσως θα πρέπει και στις κυρώσεις και στις προδιαγραφές, οι οποίες μάλιστα ορίζονται στην συνέχεια με ΚΥΑ άρα, είναι αποτέλεσμα διαβούλευσης να βάλουμε ένα φίλτρο με βάση στις κυρώσεις το ποιο είναι το παράπτωμα.

Είναι άλλο πράγμα να μου λείπει ένα χαρτί και είναι άλλο πράγμα να λέω ότι έχω καθαρό ποινικό μητρώο και δεν έχω. Το δεύτερο προφανώς, δεν θεραπεύεται και μάλιστα δίνουμε τη δυνατότητα για 20 μέρες να θεραπευθεί έστω ότι πέρασαν και αυτές οι 20 μέρες ίσως εκεί να δούμε μία διαβάθμιση των κυρώσεων, αυτό το συζητάω και το ξαναλέω, δίνουμε 20 ημέρες για αυτό άρα, υπάρχει μια διαβάθμιση, αλλά ειδικά για το θέμα των νομών κάποια πράγματα τέτοια εγώ τα ακούω καλοπροαίρετα, αλλά η ουσία ποια είναι; Η ουσία είναι ότι το Μητρώο δεν αποκλείει κάποιον από το να κυκλοφορεί, δεν θα μπορούσε να το κάνει αυτό καμία κυβέρνηση, αλλά βάζει κάποιους κανόνες για τα χρήματα των Ελλήνων φορολογουμένων.

Τι είπαμε; Πού πάνε οι κρατικές διαφημίσεις. Καταρχάς να πω πάνε τα Προγράμματα Επιχορήγησης. Τα Προγράμματα Επιχορήγησης και επί των δικών μου ημερών και προγενέστερα, πάνε με αντικειμενικά κριτήρια είναι περίπου 70 εκατομμύρια που έχουν δοθεί σε εφημερίδες, περιφερειακά κανάλια, ραδιόφωνα και ιστοσελίδες. Αυτά τα λεφτά έχουν κατανεμηθεί με βάση τον τζίρο των επιχειρήσεων ή αντικειμενικά κριτήρια, όπως είναι τα έξοδα που έχουν δώσει για το χαρτί, όπως τα έχουν προσκομίσει στην ΑΑΔΕ για αυτό και τα αντίστοιχα ποσά τα έχουν πάρει όλες οι εφημερίδες που είναι στο Μητρώο, οι ιστοσελίδες και κομματικές εφημερίδες όπως είναι ο «ΡΙΖΟΣΠΑΣΤΗΣ» με βάση τα αντικειμενικά κριτήρια.

Άρα, δεν μπορούμε ούτε τον χρόνο έχουμε που θα μπορούσαμε να βάλουμε φίλτρο. Για τις διαφημίσεις, οι διαφημίσεις δεν υπόκεινται υπό τον έλεγχο της Γενικής Γραμματείας Επικοινωνίας και Ενημέρωσης. Εμείς εγκρίνουμε επί της αρχής σε μία διαφημιστική καμπάνια, εάν πληροί κάποιες προδιαγραφές, όμως, πλέον υπάρχει δημοσιότητα στη ΠΑΣΙΘΕΑ όπου εκεί ελέγχεται, αν για παράδειγμα, το 30% των διαφημίσεων πηγαίνει στον περιφερειακό Τύπο και χθες ακούγοντας και τους εκπροσώπους των φορέων σκεφτόμαστε να αυστηροποιήσουμε και τις κυρώσεις σε περίπτωση που μετά τον έλεγχο που δεν γινόταν στο παρελθόν, δεν τηρούνται αυτά τα όρια. Από εκεί και πέρα είναι διαγωνιστικές διαδικασίες, υπάρχουν κάποια αντικειμενικά κριτήρια που οι εκάστοτε φορείς που ανήκουν στα Υπουργεία πρέπει να πληρούν και υπόκεινται και σε σχετικό έλεγχο.

Για το οργανωμένο γραφείο και όλα τα υπόλοιπα όλα αυτά καθορίζονται σε συνέχεια με τις προδιαγραφές όπως είπα με σχετική ΚΥΑ ή αντίστοιχες Υπουργικές Αποφάσεις και αυτό θα είναι αποτέλεσμα διαβούλευσης και προφανώς, ακούμε και τις προτάσεις των κομμάτων. Ο σκοπός ποιος είναι; Να αποκλείουμε τους πειρατικά λειτουργούντες. Δεν πρόκειται να βάλουμε εξαντλητικά κριτήρια για μεγάλα γραφεία και μεγάλες εγκαταστάσεις, αλλά πράγματα τα οποία είναι απολύτως λογικά για να μπορούν να στεγάζονται και να δουλεύουν οι ελάχιστοι που προβλέπονται από το προσωπικό.

Για τους τρεις μήνες θεωρώ ότι δεν είναι υπερβολικό το διάστημα, εάν σκεφτείτε ότι είναι δυόμισι χρόνια που λειτουργεί και το Μητρώο και δεν είναι ότι έχουμε αυστηροποιήσει προδιαγραφές, αλλά στην πραγματικότητα τις έχουμε συγκεκριμενοποιήσει δηλαδή παραστατικά εκτύπωσης. Η ενυπόγραφη δημοσιογραφία δεν είναι μια προϋπόθεση την οποία θέλει ο άλλος μήνες για να την καταλάβει, ένας αριθμός που σταδιακά θα τον ορίσουμε κιόλας ενυπόγραφων άρθρων. Να έχεις δηλαδή έναν δημοσιογράφο που να φαίνεται ότι γράφει σε αυτό το οποίο δουλεύει και όχι απλά τον έχεις για να μπαίνει στο Μητρώο. Είναι προϋποθέσεις που θεωρώ ότι τρεις μήνες είναι ένα εύλογο χρονικό διάστημα.

Για τα Ποινικά Μητρώα ιδιοκτήτης, εκδότης διευθυντής, διευθυντής σύνταξης εφημερίδας ή του περιοδικού και ο ιδιοκτήτης όπως είπα ο διευθυντής, ο διευθυντής σύνταξης και ο διαχειριστής ιστοσελίδας οι ανωτέρω, πρέπει να μην έχουν καταδικαστεί σε αμετάκλητη δικαστική απόφαση για κακούργημα και σε οποιαδήποτε ποινή είτε κακούργημα είτε πλημμέλημα για κλοπή, απειλή, εκβίαση, πλαστογραφία, δωροδοκία και για οποιοδήποτε έγκλημα κατά της γενετήσιας ελευθερίας ή της οικονομικής εκμετάλλευσης της γενετήσιας ζωής. Όλα αυτά ισχύουν ήδη από τον ν.5005/2022, δεν είναι κάτι καινούριο και έχουν εφαρμοστεί σε συμμόρφωση των εκατοντάδων εντύπων και ιστοσελίδων.

Για το Χρηματιστήριο, τελευταίο και κλείνω, εδώ ίσως υπάρχει μια παρανόηση και σίγουρα δεν εξυπηρετούμε κάποιον, διασαφηνίζουμε ρητώς τι ισχύει με τις εισηγμένες που εν πολλοίς ισχύει ήδη. Γιατί το λέω αυτό;

Καταρχάς, ήδη από τον ν.5005/2022 οι εισηγμένες στο Χρηματιστήριο επιχειρήσεις εξαιρούνταν από την υποχρέωση της προσκόμισης του πλήρους μετοχολογίου τους, κάτι που ούτως ή άλλως είναι άνευ αντικειμένου καθώς αυτό υπόκειται σε καθημερινές αλλαγές, κάθε μέρα αλλάζει η σύνθεση των μετόχων αφού είναι στο Χρηματιστήριο, μπορεί και ανά ώρα.

Ούτως ή άλλως, με το παρόν σχέδιο νόμου από όσα ακριβώς προβλέπει ο EMFA όλες οι εταιρείες εισηγμένες και μη, οφείλουν να γνωστοποιούν τους μετόχους που κατέχουν άνω του 25%. Γενικά οι μεταβιβάσεις μετοχών, μεριδίων, δικαιωμάτων, συμμετοχής αποτελούν μεταβολή η οποία πρέπει να δηλώνεται στο Μ.Ε.Τ. ή στο Μ.Η.Τ..

Ειδικά για τις εισηγμένες το να αποστέλλουν κάθε μέρα την πλήρη μετοχική τους σύνθεση απλώς θα δημιουργούσε περιττό διαχειριστικό βάρος, όπως σας είπα αλλάζει τουλάχιστον, μία φορά την ημέρα. Δεν εξαιρούνται, όμως, γενικά και αόριστα, αλλά υπό την προϋπόθεση -έχουμε βάλει προϋπόθεση- της τήρησης των διατάξεων που ούτως ή άλλως ισχύουν για όλες τις εισηγμένες σύμφωνα με τις οποίες υποχρεούνται να διατηρούν δημόσια αναρτημένα τα στοιχεία των μετόχων τους που κατέχουν ποσοστό άνω του 5% της εταιρείας. Άρα, δεν είναι αφανείς οι μέτοχοι με ποσοστό άνω του 5%,όπως προβλέπεται σε όλες τις περιπτώσεις για τις ανώνυμες εταιρείες και ο λόγος που διατηρούμε κάτι που ούτως ή άλλως ίσχυε για την αρχική ή την εν συνεχεία σύνθεση πέραν αυτού που μας καλύπτει απόλυτα γιατί η υπηρεσία το ελέγχει αν είναι αναρτημένα άρα, υπάρχει έλεγχος των μετόχων και των μεταβολών είναι για λόγους γραφειοκρατικούς.

Αντιλαμβάνεσθε, εάν κάθε μέρα υποχρεούτο ένα μέσον που είναι στο Χρηματιστήριο να στέλνει και στην υπηρεσία -ενώ το έχει αναρτημένο- τις αλλαγές της μετοχικής του σύνθεσης, τότε θα δημιουργείτο μια περαιτέρω και αχρείαστη γραφειοκρατία.

Αυτά εν ολίγοις, ελπίζω να μην σας κούρασα και θα κοιτάξουμε όλα τα υπόλοιπα με βάση και αυτά που σας είπα να δούμε πώς μπορούμε να τα προσαρμόσουμε και σίγουρα στις ΚΥΑ και στις υπουργικές αποφάσεις που θα βγουν στη συνέχεια να εντάξουμε και τις παρατηρήσεις των κομμάτων. Ευχαριστώ πολύ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ευχαριστούμε, κύριε Υπουργέ.

**ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας):** Κύριε Πρόεδρε, μου επιτρέπετε μία διευκρίνηση;

**ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας):** Ναι, βεβαίως, παρακαλώ έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας):** Κύριε Υπουργέ, θέλοντας να αποδείξουμε και έμπρακτα ότι αυτό που λέμε το εννοούμε και θέλουμε να βοηθήσουμε σε αυτήν την προσπάθεια, έγιναν πολλές τοποθετήσεις σε σχέση με το άρθρο 5. Είναι στις προθέσεις σας είτε να δεσμευτείτε για τις υπουργικές αποφάσεις που θα βγουν είτε οτιδήποτε να αλλάξετε, που θα έχει να κάνει με τα παραστατικά;

Εχθές ο κ. Γρηγόριος Τριανταφυλλόπουλος, αν δεν κάνω λάθος, ο Πρόεδρος της Ένωσης Ιδιοκτητών Ημερησίων Επαρχιακών Εφημερίδων, μίλησε ξεκάθαρα για τα προβλήματα που δημιουργούνται με τα παραστατικά όπως επίσης και για τα tirage, για το οργανωμένο γραφείο ανάλογα και πάντα σε σχέση με την αναλογικότητα που υπάρχει. Aλλιώς είναι ένας νομός, ο οποίος βρίσκεται επιχειρηματικά και οικονομικά σε μία άνοδο και τελείως διαφορετικά είναι να μιλάμε για την Κοζάνη και άλλο να μιλάμε για το Ρέθυμνο ή την Κέρκυρα. Είναι στις προθέσεις σας να αλλάξει κάτι σ’ αυτό;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Βεβαίως, αυτό προβλέπει η διάταξη, προβλέπει την έκδοση εκ των υστέρων υπουργικών αποφάσεων και αναλόγως την περίπτωση, εάν υπάρχει κάποια συναρμοδιότητα που να ορίσει τις προδιαγραφές, οι οποίες θα οριστούν κατόπιν του διαλόγου με τις ενώσεις του τύπου, του περιφερειακού τύπου που είδατε και χθες. Σίγουρα θα είναι δύσκολη και πάλι η ισορροπία γιατί υπάρχει η μία άποψη της αυστηροποίησης και οι άλλες δύο απόψεις της λιγότερο αυστηρής νομοθέτησης προδιαγραφών.

Εδώ, εμείς αυτό το οποίο θα κάνουμε είναι να συνεχιστεί η λογική η υπάρχουσα δηλαδή να περνούν από το φίλτρο τα υγιή μέσα, τα οποία πραγματικά λειτουργούν με τον ελάχιστο αριθμό που προβλέπει ο νόμος, δημοσιογράφων κ.λπ. αυτό δηλαδή με έναν τρόπο να αποδεικνύεται όχι να μείνουμε στον Τύπο μόνον και μόνον για να είμαστε τιμωρητικοί και να συνεχίσει αυτή η λογική.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ολοκληρώθηκε και η τρίτη συνεδρίαση της κατ’ άρθρο επεξεργασίας και εξέτασης του σχεδίου νόμου.

Η επόμενη συνεδρίαση της β΄ ανάγνωσης θα γίνει την ερχόμενη Τρίτη στις 16.00΄μ.μ., στην Αίθουσα 223. Ευχαριστώ πολύ όλες και όλους.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κεφάλα Μαρία - Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωνσταντινίδης Ευστάθιος, Κωτσός Ευστάθιος, Λαζαρίδης Μακάριος, Μακρή Ζωή (Ζέττα), Μάνη - Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Πλεύρης Αθανάσιος (Θάνος), Ράπτη Ζωή, Τριαντόπουλος Χρήστος, Υψηλάντης Βασίλειος - Νικόλαος, Φόρτωμας Φίλιππος, Χαρακόπουλος Μάξιμος, Μπιάγκης Δημήτριος, Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Χήτας Κωνσταντίνος, Ηλιόπουλος Αθανάσιος (Νάσος), Κουρουπάκη Ασπασία, Ρούντας Γεώργιος, Καραγεωργοπούλου Ελένη, Βαλτογιάννης Διονύσιος, Σαρακιώτης Ιωάννης, Χρηστίδου Ραλλία.

Τέλος και περί ώρα 12.00΄μ.μ., λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΑΣΤΑΣΙΟΣ ΜΠΑΡΤΖΩΚΑΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**